Kelemahan senggaraan antara punca banjir kilat
Oleh ZAKI SALLEH

3 Oktober 2021, 12:37 pm
BERUAS – Semua agensi bertanggungjawab termasuk pihak berkuasa tempatan (PBT) diminta lebih tegas serta teliti dalam memberi kelulusan sesuatu projek pembangunan khususnya melibatkan kawasan penempatan.
Ini bagi memastikan sistem saliran yang dirancang benar-benar efektif agar tidak mencetuskan isu lain misalnya banjir kilat.
Pengerusi Jawatankuasa Infrastruktur, Tenaga, Air dan Pengangkutan Awam negeri Perak, Datuk Mohd. Zolkafly Harun berkata, pemantauan serta penguatkuasaan kaedah pelaksanaan yang ketat juga perlu dijalankan agar pemaju benar-benar patuh pada piawaian yang diberi.
“Saya mahu setiap agensi sama ada PBT atau agensi teknikal seperti Jabatan Kerja Raya (JKR) dan Jabatan Pengairan dan Saliran (JPS) perlu lebih tegas serta teliti dalam setiap kelulusan pembangunan.
“Saya juga memberi ingatan kepada semua agensi bahawa apa-apa pembangunan baharu di sesuatu kawasan harus dipastikan bahawa perancangannya mengikut garis panduan yang ditetapkan,” ujarnya dalam satu kenyataan semalam.
Terdahulu, Mohd. Zolkafly telah mengadakan lawatan ke kawasan berisiko banjir di Mukim Beruas bersama penasihat Menteri Besar merangkap Ahli Dewan Undangan Negeri Pengkalan Baru, Datuk Abd Manaf Hashim,

Turut hadir Pengarah JPS negeri, Ir. Baharuddin Abdullah dan Pegawai Daerah Manjung, Shamsul Ridzuan Idris.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kabel KM 138 rosak punca Jambatan Pulau Pinang bergelap
Oleh SAFINA RAMLI

3 Oktober 2021, 12:40 pm
GEORGE TOWN – Bekalan elektrik di atas Jambatan Pulau Pinang yang mengalami gangguan pada malam Jumaat lalu kembali berfungsi sepenuhnya pagi tadi.
Ketua Perhubungan Libat Urus Strategik PLUS Malaysia Berhad (PLUS), Syed Mohammed Idid berkata, bekalan elektrik di jambatan berkenaan kembali normal pada pukul 3.19 pagi tadi selepas punca gangguan dikenalpasti dan diperbaiki.
“Hasil siasatan kami mendedahkan kerosakkan kabel di Kilometer (KM) 138 Lebuh Raya Utara-Selatan (dekat Perai) menyebabkan bekalan elektrik terputus di jambatan dan plaza tol pada hari Jumaat.
“Namun, kabel ini telah berjaya dibaiki dan operasi kembali normal sepenuhnya, keselamatan pelanggan adalah keutamaan kami dan kami akan melakukan segala yang perlu bagi memastikan keselesaan pelanggan sepanjang perjalanan,” katanya dalam satu kenyataan hari ini.
Sebelum ini, Jambatan Pulau Pinang dilaporkan mengalami gangguan bekalan elektrik bermula pada pukul 8.23 malam pada Jumaat sehingga menyebabkan kesesakan di plaza tol. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Anak genap 2 tahun, Elfira Loy kenang 10 jam bertarung nyawa
Oleh MOHAMMAD SHAHEMY AZMI

3 Oktober 2021, 1:34 pm
PETALING JAYA – Pelakon Elfira Loy mengimbau kenangan sewaktu melahirkan anak sulungnya, Muhamad Rayyan Khalaf apabila memberitahu dia terpaksa bertarung nyawa selama 10 jam untuk melahirkan putera kesayangannya itu.
Menerusi satu hantaran yang dimuat naik dalam Instagram miliknya, Elfira atau nama lengkapnya Nurul Elfira Loy Ahmad Sabri, 27, mengimbau kenangan manis itu sempena ulang tahun kelahiran anaknya yang kedua tahun.
“Dua tahun lalu, mommy bertarung nyawa 10 jam dalam bilik bersalin nak tunggu Ryyan keluar. Selamat hari jadi bayi lelaki kesayangan saya, Muhamad Rayyan Khalaf,” tulisnya.
Dalam pada itu, pelakon yang pernah membintangi drama Biar Mimpi Sampai Ke Bintang itu turut meluahkan rasa syukur kerana dikurniakan seorang anak yang sangat baik dan tidak banyak karenah.
“Seindah nama, anak yang sangat baik,” ujar Elfira.
Menjengah dalam ruangan komen, ramai termasuk kenalan artis turut menitipkan ucapan dan mendoakan agar Rayyan menjadi seorang anak yang soleh dan membanggakan kedua ibu-bapa kelak.

“Selama hari jadi si kacak. Semoga membesar, berjaya dunia dan akhirat,” komen pelakon Sari Yanti.
Terdahulu, Elfira Loy telah mendirikan rumah tangga bersama suami, Faris Khairul Anuar pada 1 Januari 2019 dan hasil perkongsian hidup mereka dikurniakan seorang anak lelaki iaitu Muhamad Rayyan Khalaf pada Oktober 2019. – K! ONLINE


Pengarah diberkas kes dadah
Oleh KOSMO!

3 Oktober 2021, 12:30 pm
KAJANG – Seorang pengarah di sebuah jabatan kerajaan ditahan polis berhubung kes dadah pada 27 Ogos lalu.
Difahamkan, lelaki berkenaan ditahan kerana kesalahan di bawah Akta Dadah Berbahaya 12(2)A, Akta Dadah Berbahaya 6 dan Akta Dadah Berbahaya 15(1)(a) di Beranang, Hulu Langat di sini.
Ketua Polis Daerah Kajang, Asisten Komisioner Mohd. Zaid Hassan ketika dihubungi mengesahkan penahanan yang dibuat ke atas lelaki berkenaan.
“Pihak polis mengesahkan kes berkenaan dan kes telah dirujuk kepada Timbalan Pendakwa Raya untuk tindakan selanjutnya.
“Bagaimanapun, kes telah diklasifikasikan sebagai NFA (tiada tindakan lanjut),” katanya ringkas ketika dihubungi di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki maut kereta rempuh pembahagi jalan
Oleh EDDY AQMAL MOHAMED HAMIDI

3 Oktober 2021, 1:17 pm
KAJANG – Seorang lelaki maut selepas kereta dipandunya terbabas dan merempuh batu pembahagi jalan dalam satu kemalangan di Jalan Saujana Impian di sini awal pagi tadi.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shariat berkata, kejadian berlaku kira-kira pukul 5.15 pagi sewaktu mangsa C. Ganapathi, 24, sedang memandu seorang diri dari rumah rakannnya di Sungai Long.
“Mangsa yang memandu kereta jenis Perodua Myvi sedang dalam perjalanan pulang ke rumahnya di Taman Kajang Perdana dan ketika sedang melalui lokasi kejadian, kereta dipandunya dipercayai telah hilang kawalan.
“Susulan itu, kereta dipandu mangsa telah terbabas dan melanggar pembahagi jalan di bahagian kanan jalan raya lalu terbalik,” katanya dalam satu kenyataan hari ini.
Menurut Azman, akibat kejadian itu, mangsa yang tidak bekerja telah mengalami kecederaan parah pada kepala dan disahkan meninggal dunia di tempat kejadian oleh pasukan perubatan yang tiba tidak lama kemudian.
“Pemeriksaan lanjut yang dilakukan tidak menolak kemungkinan pemandu itu berada dibawah pengaruh alkohol berdasarkan terdapat bau minuman keras namun sampel darah akan diambil untuk dianalisis.

“Mayat telah dibawa ke Unit Forensik Serdang untuk dibedah siasat dan kes disiasat di bawah Seksyen 41(1) Akta Pengangkutan Jalan 1987,” ujar beliau.
Tambah beliau, orang ramai dinasihatkan agar tidak memandu kenderaan di bawah pengaruh alkohol kerana perbuatan itu membahayakan keselamatan diri dan pengguna jalan raya yang lain. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jangan bimbang bekas suami tuntut harta sepencarian
Oleh ZULKIFLI MANZOR

3 Oktober 2021, 1:14 pm
PETALING JAYA – Golongan wanita tidak perlu berasa bimbang jika bekas suami memfailkan tuntutan harta sepencarian di mahkamah terhadap harta yang dibeli sepenuhnya oleh mereka.
Peguam Syarie dan Konsultan Perundangan Islam, Fahmi Ramli berkata, bekas suami memang layak memfailkan tuntutan itu di mahkamah daripada sudut undang-undang.
“Kita nak menghalang seseorang memfailkan kes di mahkamah tidak boleh selagi dia layak daripada sudut undang-undang iaitu dia adalah bekas suami.
“Jangan risau. Mahu tuntut dipersilakan, tetapi anda (bekas isteri) tenang sahaja sebab lelaki memang payah dapat harta sepencarian kalau dia tiada sumbangan langsung,” katanya dalam satu rakaman video yang dimuat naik di laman Facebook beliau hari ini.
Beliau berkata demikian bagi menjawab soalan netizen tentang lelaki mahu membuat tuntutan harta sepencarian di mahkamah sedangkan rumah itu milik bekas isterinya yang dibayar sepenuhnya oleh bekas isterinya.
Terdahulu, Fahmi menerangkan, bekas suami perlu membuktikan kepada mahkamah yang dia ada mengeluarkan wang ringgit untuk pembelian harta tersebut.

Jelas beliau, jika tiada sebarang wang ringgit atau tidak ada segala usaha yang dilakukan untuk membantu pembelian harta itu, maka ia tidak boleh dianggap sebagai harta pencarian. – K! ONLINE


Perancis gugurkan Giroud, Kante
Oleh KOSMO!

3 Oktober 2021, 1:00 pm
PARIS – Penyerang AC Milan, Olivier Giroud terus disisihkan jurulatih Perancis, Didier Deschamps apabila tidak dipanggil menjelang saingan separuh akhir kejohanan Liga Negara-Negara Eropah menentang Belgium di Stadium Allianz 8 Oktober ini.
Giroud yang baru sahaja menyambut ulang tahun kelahiran ke-35 Khamis lalu pastinya kecewa apabila tidak dipanggil menyertai skuad kebangsaan selepas turut diketepikan pada saingan kelayakan Piala Dunia bulan lalu.
Bekas pemain Chelsea itu terdesak untuk beraksi bersama Perancis memandangkan dia hanya memerlukan lima gol lagi untuk menyamai rekod 51 jaringan Thierry Henry yang muncul sebagai penjaring terbanyak sepanjang zaman pasukan itu.
“Kami mahu lupakan apa yang berlaku pada Euro sebelum ini kerana ia sudah menjadi sejarah. Saya mahu semua pemain fokus terhadap aksi menentang Belgium kerana kami sedang bersaing untuk merebut trofi.
“Apa yang pasti, perlawanan itu akan menjadi tumpuan peminat bola sepak seluruh dunia kerana mempertemukan antara dua pasukan hebat, jadi kami perlukan skuad terbaik untuk aksi tersebut,” kata Deschamps.
Selain Giroud, pemain tengah Chelsea, N’Golo Kante juga tidak dipanggil untuk skuad kali ini kerana pemain tengah terbaik Eropah itu dikatakan belum pulih daripada kecederaan.

Sementara itu, Deschamps juga memanggil muka baharu, iaitu pemain Marseille yang dipinjam dari Arsenal, Matteo Guendouzi selepas dia menampilkan aksi cukup baik setakat ini. – AGENSI


Harith nekad tebus kekecewaan hari ini
Oleh KOSMO!

3 Oktober 2021, 1:30 pm
PELUMBA pasukan Tuneboss-Pink Racing, Muhamad Harith Farhan Baharin terus menampilkan aksi cemerlang apabila menamatkan perlumbaan pusingan kelima Kejuaraan Petronas Cub Prix Malaysia 2021 semalam di tempat keempat.
Pada perlumbaan kategori CP125 yang berlangsung di Litar Permotoran Terengganu itu, Harith yang memulakan saingan di petak kedua sedikit ke belakang apabila bermula dengan agak perlahan.
Bagaimanapun, pelumba berusia 22 tahun itu tidak berputus asa dan terus memintas seorang demi seorang pelumba di hadapan sehingga mampu bersaing dengan kelompok hadapan.
Biarpun sedikit kecewa tidak dapat menamatkan perlumbaan di laman sendiri di kedudukan podium, namun Harith tetap berpuas hati dengan tunggangan yang ditampilkan pada perlumbaan tersebut.
“Ada sedikit kecewa tak dapat podium tetapi saya tetap puas hati dengan keputusan perlumbaan hari ini (semalam). Semasa awal perlumbaan, saya agak perlahan dan dihimpit sehingga terperosok ke posisi belakang.
“Trek ini sebenarnya sangat sukar untuk memintas kerana kecil dan sangat teknikal. Walaupun menamatkan perlumbaan di tempat keempat, namun saya tetap berpuas hati,” katanya ketika dihubungi Kosmo! Ahad semalam.

Sementara itu, Harith juga percaya perlumbaan semalam memberikannya keyakinan untuk mengharungi perlumbaan pusingan keenam yang turut berlangsung di litar sama hari ini.
Pada perlumbaan semalam, pelumba Ipone Yamaha YY Pang Racing, Mohd. Adib Rosley muncul pemenang, manakala Mohd. Syafiq Rosli dari pasukan Petronas Sprinta Yamaha Maju Motor di tempat kedua diikuti pelumba Moto1 Koyoko Honda KC Racing, Mohd. Firdaus Hamdan.


MB Selangor bagi pembayang pantun politik Melaka
Oleh ABDUL RAZAK IDRIS

4 Oktober 2021, 9:47 pm
SHAH ALAM – Gelora politik kerajaan Barisan Nasional (BN) di Melaka yang menjadi bualan ketika ini turut menarik perhatian Menteri Besar Selangor, Datuk Seri Amirudin Shari.
Beliau berkongsi dua baris pembayang dari serangkap pantun di laman Twitternya hari ini dan meminta pengguna Twitter lain melengkapkan maksud pantun beliau itu.
“Andai roboh kota Melaka, Papan di Jawa hamba dirikan,….haaa sambung,” ciapnya.
Ciapan Amirudin tersebut menarik perhatian netizen yang cuba melengkapkan rangkap maksud pantun Amirudin dengan versi mereka sendiri.
“Kalau menebang si pohon jati, Papan di Jawa dibelah-belah,Kalau amanah sering dikhianati, Nescaya negara berpecah belah,” balas seorang pengguna Twitter, Mior Sharifuddin.
Malah ada, seorang pengguna dikenali Azmir dengan nada sinis menjadikan pergolakan politik sebagai ‘tontonan’ wajar disaksikan orang ramai.

“Kalau betol Melaka dikata, Ambil popcorn duduk saksikan,” jelasnya. -K! ONLINE.


Netizen puji pernikahan mewah dalam kandang ayam
Oleh KOSMO!

4 Oktober 2021, 9:30 pm
JAKARTA – Satu video yang menunjukkan sebuah acara pernikahan serba mewah yang diadakan dalam sebuah kandang ayam menjadi tular di aplikasi sosial TikTok baru-baru ini, lapor laman berita Jombang Update kelmarin.
Menerusi video yang dimuat naik oleh pemilik akaun TikTok @restya_ayu itu menunjukkan bagaimana sebuah kandang ayam yang dianggap kotor dan jijik boleh diubah suai menjadi sebuah lokasi pernikahan penuh mewah.
Keluarga pengantin dikatakan menggunakan lokasi tersebut untuk mengadakan majlis perkahwinan kerana pelaksanaan sekatan aktiviti masyarakat (PPKM) Darurat di Indonesia.
Netizen yang menyaksikan video tersebut berkongsi pendapat di ruangan komen dengan rata-ratanya memuji idea kreatif itu.
“Cantiknya, namun proses membersihkannya pasti memenatkan,” tulis seorang netizen.
“Berapa bajetnya ya?” soal seorang netizen lain.

“Menariknya kerana kawasan sebegini lebih sesuai dibuat majlis pernikahan terutamanya ketika cuaca hujan,” demikian tulis seorang lagi netizen.
Video tersebut sudah ditonton lebih 46,000 kali dengan hampir 2,000 tanda suka. – AGENSI


Polis nafi dakwaan Klang bandar paling tidak selamat
Oleh ISKANDAR SHAH MOHAMED

4 Oktober 2021, 9:29 pm
SHAH ALAM – Polis Selangor menafikan laporan sebuah laman sesawang antarabangsa yang mendakwa Klang disenaraikan sebagai bandar paling tidak selamat di Asia Tenggara.
Ketua Polis negeri, Datuk Arjunaidi Mohamed berkata, berita bahawa Klang turut memiliki kadar keselamatan paling rendah itu disifatkan mengelirukan dan tidak benar sama sekali.
“Maklumat artikel yang diterbitkan berkaitan indeks jenayah dan indeks keselamatan itu tidak dapat dipastikan kesahihan serta sumbernya.
“Kaedah kajian secara kualitatif dan kuantitatif serta bilangan responden juga tidak mengambarkan atau mewakili keseluruhan masyarakat Klang,” katanya dalam kenyataan hari ini.
Jelas beliau, statistik polis menunjukkan jenayah kekerasan di daerah itu melebihi nilai ambang sebanyak 31.76 kes atau enam peratus antara 1 Januari sehingga 30 September lalu.
“Bagi jenayah harta benda, ia berada dibawah nilai ambang iaitu 195.44 kes atau 13 peratus sepanjang tempoh sama.

“Secara keseluruhannya, daerah Klang berada di bawah nilai ambang iaitu sebanyak 163.68 kes atau lapan peratus,” ujarnya.
Sehubungan itu, Arjunaidi menasihatkan orang ramai supaya tidak gusar atau bimbang dengan laporan laman sesawang berkenaan. – K! ONLINE.


Penduduk bandar percaya makhluk asing ceroboh selepas lihat ‘cincin hitam terapung’
Oleh KOSMO!

4 Oktober 2021, 9:00 pm
BARRANCABERMEJA, COLOMBIA – Penduduk sebuah bandar di Colombia  percaya makhluk asing akan  mendarat selepas melihat  cincin misteri berwarna hitam yang muncul di langit, lapor akhbar Daily Star semalam.
Cincin misteri itu menyebabkan orang ramai ketakutan dan menganggap bahawa sesuatu yang luar biasa telah terjadi atau cincin tersebut datang dari angkasa lepas.
Dalam satu klip video yang dirakam oleh seorang individu yang melalui kawasan itu, seorang penduduk boleh didengari berkata bahawa  insiden tersebut amat aneh dan berharap ia bukan makhluk asing.
Bagaimanapun, ketakutan tersebut dilenyapkan oleh seorang  ahli astronomi tempatan..
Ahli astronomi berkenaan, Luis Nunez percaya terdapat satu penjelasan yang lebih rasional di sebalik penampakan cincin hitam itu.
“Ia merupakan bulatan yang dihasilkan daripada asap hitam daripada satu struktur yang besar.

“Ia mungkin daripada sebuah bot besar dari Sungai Magdalena atau kemudahan minyak,” katanya.
Pakar itu mengatakan bahawa ia merupakan fenomena buatan dan keadaan cuaca pada ketika itu menjadikan ia kelihatan amat jelas.
Isu pencerobohan makhluk asing hangat diperkatakan dalam beberapa bulan kebelakangan ini.
Kerajaan Amerika Syarikat tahun lalu mengesan beberapa penampakan UFO namun tidak menemui bukti yang menunjukkan berlakunya sebarang aktiviti melibatkan makhluk asing.
Bagaimanapun, negara kuasa besar itu tidak menolak kewujudannya. -AGENSI


Gelembung Langkawi: 149 kes positif dikesan
Oleh SITI A'ISYAH SUKAIMI

4 Oktober 2021, 8:53 pm
PUTRAJAYA – Sebanyak 149 kes positif Covid-19 dikesan menerusi ujian RTK-Ag, setakat tempoh dua minggu pelaksanaan Projek Rintis Gelembung Pelancongan Domestik Langkawi bermula 16 September sehingga hari ini.
Ketua Pengarah Kesihatan, Tan Sri Dr. Noor Hisham Abdullah berkata, susulan itu, seramai 186 individu lagi telah dikesan sebagai kontak rapat kepada kes positif tersebut serta telah diasingkan dan diberi Perintah Pemerhatian dan Pengawasan (HSO).
Menurutnya, bagi pelancong yang menjalani ujian RT-PCR sendiri sebelum bertolak ke Pulau Langkawi pula, kesemua keputusan adalah negatif.
“Secara kumulatif dari 16 September 2021 sehingga 4 Oktober (jam 12 tengah hari) iaitu kira-kira dua minggu setelah pelaksanaan projek rintis ini, seramai 40,458 orang telah disaring di pintu masuk udara dan laut ke Pulau Langkawi.
“Ini melibatkan sejumlah 34,038 orang yang telah disaring di tujuh pintu masuk lapangan terbang dan 6,420 orang melalui feri di Kuala Perlis dan Kuala Kedah,” katanya dalam satu kenyataan akhbar di sini hari ini.
Dalam pada itu, beliau berkata, Kementerian Kesihatan (KKM) bersama-sama Jabatan Kesihatan Negeri Kedah dan Pejabat Kesihatan Daerah Langkawi akan terus memantau perkembangan jangkitan serta akan memastikan langkah pencegahan dan kawalan sewajarnya dilaksanakan secara berterusan.

“Seperti yang dimaklumkan oleh Menteri Pelancongan, Seni dan Budaya (MOTAC), Datuk Seri Nancy Shukri, lebih banyak kawasan gelembung pelancongan dijangka akan dibuka bermula Oktober ini.
“KKM akan terus menjalankan kerjasama dengan MOTAC dalam menjalankan penilaian risiko bagi membolehkan lebih banyak lagi tempat pelancongan dibuka dari semasa ke semasa,” katanya. -K! ONLINE


Syahid akhirat bagi orang Islam mati akibat Covid-19
Oleh MOHD YUNUS YAKKUB

4 Oktober 2021, 9:33 pm
SHAH ALAM – Jabatan Mufti negeri Selangor berpandangan bahawa orang Islam yang meninggal dunia disebabkan jangkitan Covid-19 dikategorikan sebagai syahid akhirat.
Mufti Selangor, Datuk Dr. Anhar Opir berkata, berdasarkan hadis diriwayatkan Abu Hurairah RA, Nabi Muhammad SAW bersabda yang membawa maksud orang yang mati syahid lima golongan iaitu orang yang mati kerana taun (wabak), mati kerana penyakit perut, mati lemas, mati ditimpa runtuhan dan mati syahid di jalan Allah.
Katanya, secara umumnya, penyakit taun dikategorikan sebagai wabak atau penyakit berjangkit yang boleh menyebabkan kematian.
“Oleh itu, wabak Covid-19 ini juga boleh diklasifikasikan dalam kategori wabak seperti taun sebagaimana yang disebutkan dalam hadis Nabi SAW.
“Namun, mereka ini dikategorikan sebagai syahid di akhirat dan bukannya syahid dunia akhirat seperti mereka yang mati dalam berperang di jalan Allah,” katanya dalam kenyataan di laman Facebook rasmi Jabatan Mufti Negeri Selangor, hari ini.
Terdahulu, tular dalam kalangan masyarakat berkaitan status orang yang mati akibat Covid-19 dikategorikan sebagai mati syahid.

Justeru, Anhar berkata, pengurusan jenazah mereka hendaklah dilakukan seperti biasa iaitu dimandikan, dikafankan dan disolatkan sebelum dikebumikan.
Ujarnya, sekiranya terdapat kemungkinan yang tinggi bahawa pengurusan jenazah itu berisiko dijangkiti dengan penggunaan air, maka hendak digantikan dengan tayamum pada anggota badan jenazah dengan mengambil kira Prosedur Operasi Standard (SOP) yang telah ditetapkan.
“Bagaimanapun, jika terdapat halangan atau dibimbangi pengurusan jenazah itu boleh membawa kepada penyebaran penyakit, maka gugur kewajipan memandikan atau melakukan tayamum ke atas jenazah dan memadai dengan jenazah itu dikafankan, disembahyangkan dan dikebumikan.
“Ini disebabkan darurat kerana risiko jangkitan sebagaimana yang telah disahkan oleh Kementerian Kesihatan Malaysia (KKM),” katanya.
Beliau turut menjelaskan, kafan dan solat ke atas jenazah Covid-19 masih wajib dilaksanakan sebelum dikebumikan. -K!ONLINE


14,000 tan biji-bijian gandum Australia dirampas
Oleh MOHD SYALMIZI HAMID

4 Oktober 2021, 9:37 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) merampas lebih 14,000 tan biji-bijian gandum yang cuba dibawa masuk ke negara ini dengan mengemukakan maklumat mengelirukan melalui Pelabuhan Dermaga Air Dalam, Butterworth di sini kelmarin.
Maqis negeri dalam satu kenyataan hari ini berkata, rampasan itu dibuat ketika pasukan penguatkuasa melakukan pemeriksaan ke atas sebuah kapal kargo dari Australia di pelabuhan kargo pukal.
Menurut kenyataan itu, pihak berkaitan dipercayai melakukan kesalahan dengan mengemukakan maklumat yang berbeza dan mengelirukan pada Permit Import Maqis yang sah.
“Maqis Pulau Pinang berjaya menggagalkan cubaan membawa masuk gandum putih standard dan gandum putih premium Australia dengan sebuah kapal kargo.
“Rampasan itu membabitkan 14,118,340 kilogram gandum yang dianggarkan bernilai hampir RM20.5 juta,” kata kenyataan tersebut.
Menurut kenyataan itu, kes disiasat mengikut Seksyen 13 Akta Perkhidmatan Kuarantin dan Pemeriksaan Malaysia 2011 [Akta 728] yang jika disabit kesalahan boleh didenda sehingga RM50,000 atau dipenjara tidak melebihi dua tahun atau kedua-duanya sekali. – K! ONLINE.


Pemandu Myvi, wanita tular diminta buat laporan polis
Oleh ISKANDAR SHAH MOHAMED

4 Oktober 2021, 10:23 pm
SHAH ALAM – Polis meminta wanita serta pemandu kereta Perodua Myvi yang tular menerusi video berdurasi 18 saat berhubung insiden cuba keluar dari sebuah kereta membuat laporan polis untuk siasatan lanjut.
Ketua Polis Daerah Shah Alam, Asisten Komisioner Baharudin Mat Taib berkata, semakan setakat ini mendapati tiada sebarang laporan polis dibuat oleh mana-mana individu berhubung kejadian video tersebut.
Katanya, saksi awam yang mempunyai maklumat berkaitan kejadian ini juga boleh menyalurkan maklumat berkenaan kepada pihak polis.
“Justeru, orang ramai disarankan untuk tidak membuat sebarang spekulasi tanpa fakta kes yang tepat terhadap video yang tular ini,” katanya dalam kenyataan hari ini.
Beliau menjelaskan, kejadian tersebut berlaku kira-kira pukul 2.40 petang, semalam di Jalan Unisel, Seksyen 7 di sini.
Kata Baharudin, siasatan awal mendapati sebuah kenderaan Myvi telah memperlahankan kenderaan serta memasang lampu kecemasan ketika sampai di persimpangan lampu isyarat Jalan Unisel Seksyen 7 Shah Alam.

“Kemudian didapati seorang wanita telah cuba keluar dengan membuka pintu kereta tersebut menyebabkannya terjatuh keluar semasa Myvi itu masih lagi bergerak perlahan,” ujarnya.-K!ONLINE


Rita Rudaini kongsi sejarah nama ‘Airit’
Oleh MOHAMMAD SHAHEMY AZMI

4 Oktober 2021, 9:55 pm
PETALING JAYA – Pelakon sensasi Rita Rudaini berkongsi kisah sehelai jersi dan asal usul nama anak sulungnya, Airita tau nama lengkapnya Airit Rayyan Rizqin, 12, yang tertera di belakang jersi tersebut.
Menerusi satu hantaran yang dimuat naik dalam Instagram miliknya, Rita, 44, memberitahu dia terjumpa sehelai jersi lama yang tertera nama Airit ketika sedang mengemas baju lama di rumah sebelum mendedahkan kisah disebalik jersi tersebut.
“Ceritanya, tadi tengah kemas-kemas baju lama nak beri pada orang. Terjumpa jersi lama. Tunjuk pada Ryyan dan Juna (Airit Qaqa Arjuna).
“Tahu tak, ini jersi tahun bila? Inilah jersi masa mommy dan daddy (bekas suami, Aidil Zafuan) mula bercinta. Daddy main (bola sepak) dengan Negeri Sembilan. Daddy buat jersi Negeri Sembilan untuk mommy dan sambung nama daddy (Aidil) dan Mommy (Rita), jadilah Airit,” jelasnya.
Tambah pemilik nama lengkap Rita Rudaini Mokhtar itu lagi, disebabkan jersi yang tertera nama Airit itu, dia telah dihubungi seseorang daripada pihak penmgurusan pasukan bola sepak negeri Sembilan untuk bertanyakan tentang maksud nama tersebut.
“Itulah sejarah bermulanya nama Airit. Hebat tak hebat cinta mommy dan daddy sampai rentas benualah.

“Teruja depa (anak-anak) dengar. Sebab Ryyan kata lamanya nama ini,” kata Rita.
Sekadar info, Rita berkahwin dengan Aidil, 33, pada 2008, namun bercerai September 2013. Hasil perkahwinan tersebut, mereka dikurniakan dua cahaya mata lelaki iaitu Airit Rayyan Rizqin, 12, dan Airit Qaqa Arjuna, 10, yang kini berada di bawah jagaan Rita. – K! ONLINE


Fasa 1 MRT Laluan Putrajaya beroperasi dua bulan lagi
Oleh MOHD. HUSNI MOHD. NOOR

4 Oktober 2021, 8:58 pm
PUTRAJAYA – Kementerian Pengangkutan (MOT) memaklumkan Fasa Satu Projek Transit Aliran Massa (MRT) Laluan Putrajaya dijangka memulakan operasinya dalam tempoh dua bulan lagi.
Menterinya, Datuk Seri Dr. Wee Ka Siong berkata, ketika ini, Fasa Satu itu kini hampir 99 peratus siap.
Beliau berkata, Fasa Satu MRT yang bermula dari Stesen MRT Kwasa Damansara ke Stesen MRT Kampung Batu bakal beroperasi pada November depan.
“Apabila Fasa Satu bermula, rangkaian pengangkutan awam rel Lembah Klang akan diperluas dengan sembilan buah stesen baru.
“Ini akan meningkatkan liputan ke kawasan baru seperti Damansara Damai, Bandar Sri Damansara, Kepong, Jinjang dan Kampung Batu,” katanya ketika melakukan lawatan ke tapak MRT Putrajaya hari ini.
Ka Siong juga mengesahkan bahawa kemajuan kerja bawah tanah bagi Fasa Dua MRT Laluan Putrajaya kini sedang berjalan lancar dengan tahap kemajuan keseluruhan pada 93.52 peratus.

Beliau berkata, ketika ini, kerja-kerja infrastruktur utama seperti terowong, stesen dan struktur lain sudah siap manakala, perkhidmatan bangunan, kemasan seni bina dan landskap sedang disiapkan.
Menurutnya, beliau amat berbesar hati melihat tahap kemajuan ini dan yakin Fasa Dua Laluan Putrajaya ini dapat mula beroperasi seperti yang disasarkan pada Januari 2023. – K! ONLINE.


Penjual cuba nasib, EX5 ditawar RM15,000
Oleh KOSMO!

4 Oktober 2021, 8:15 pm
PETALING JAYA – Jika sebelum ini motosikal Yamaha RX-Z dijual pada harga yang tidak masuk akal sehingga RM60,000 kini giliran ‘kapcai’ Honda EX-5 pula mencetuskan perang harga di media sosial.
Menerusi satu perkongsian di sebuah laman Facebook, motosikal yang telah dibaik pulih semula itu ditawarkan pada harga RM15,000.
Berdasarkan gambar yang dikongsi, keadaan motosikal berwarna merah itu sangat menarik kelihatan seperti ‘baru keluar kilang’ dengan beberapa bahagian masih dibaluti dengan plastik.
Menurut penjual yang tinggal di Cheras, Kuala Lumpur itu, jika sebelum ini ada yang menawarkan motosikal jenis itu pada harga RM10,000 dan kini dia pula menawarkan pada harga RM15,000.
Susulan perkongsian itu, ia mencetuskan perdebatan hangat dalam peminat motosikal berkenaan yang menyifatkan harga ‘kapcai’ itu sangat kapitalis dan tidak masuk akal.
“Kalau harga macam ni baik beli kereta, harga melampau macam Yahudi mabuk, simpan jela motor tu untuk tatapan anak cucu,” tulis Tayar Bocor di ruangan komen.

Turut meninggalkan komen adalah seorang lagi pengguna dikenali sebagai Abe Pu Selatan.
“Kalau terdesak sangat pun nak jual janganlah sampai harga kapitalis. Motosikal tu bukan sebiji je ada kat Malaysia,” katanya.- K! ONLINE.


Enam maut askar bertempur dengan pemisah di selatan Thai
Oleh KOSMO!

4 Oktober 2021, 7:15 pm
BANGKOK – Pertempuran enam hari antara askar dan pejuang pemisah di selatan Thailand meragut enam nyawa, kata pihak tentera hari ini ketika pasukan tentera memburu kumpulan pemberontak yang bersembunyi di kawasan hutan paya.
Tiga wilayah paling selatan di Thailand bergolak selama 17 tahun dan menyebabkan lebih 7,000 orang terbunuh, kebanyakannya penduduk awam apabila kumpulan-kumpulan pemisah berjuang untuk mendapatkan lebih banyak kuasa autonomi dari Bangkok.
Ketumbukan Rantau Keempat Tentera Thai yang mengawasi wilayah-wilayah selatan menyatakan bahawa pasukan tentera bertempur dengan kumpulan pemisah di wilayah Narathiwat sejak 28 September lalu.
Pasukan keselamatan mengepung sebuah hutan paya pada Selasa minggu lalu selepas menerima maklumat bahawa kumpulan pemberontak bersembunyi di sana, kata jurucakap markas selatan, Kolonel Keattisak Neewong.
“Kami kehilangan askar pertama kami dalam pertempuran bersenjata pada Selasa minggu lalu.
“Kami terus berunding dengan mereka sejak hari pertama dengan bantuan pemimpin-pemimpin agama tempatan tetapi mereka menolak dan terus melepaskan tembakan,” katanya.

Menjelang pagi Ahad lalu, kumpulan pemberontak itu cuba melepaskan diri sekali gus mencetuskan pertempuran bersenjata yang mengakibatkan empat pejuang pemisah dan seorang askar terbunuh.
Keattisak berkata, sebilangan pejuang pemisah masih bersembunyi di dalam hutan tersebut. – AFP


Teknologi, inovasi baharu berjaya kurangkan kadar merokok
Oleh KOSMO!

4 Oktober 2021, 7:17 pm
PETALING JAYA – Peralihan kepada teknologi bebas asap rokok, peningkatan teknologi baharu dan inovasi dengan mengurangkan pendedahan kepada karsinogen selain sistem perundangan yang lebih ketat adalah antara faktor penyebab kepada kadar merokok dalam kalangan populasi dewasa menurun.
Melalui satu siri webinar sains serantau yang menghimpunkan beberapa pakar dalam bidang berkaitan kesihatan, pertumbuhan dan saintifik daripada beberapa syarikat utama telah memperincikan beberapa pendekatan dan faktor serta kejayaan Jepun sebagai contoh negara yang berjaya menurunkan jumlah perokok dewasa.
Pujian juga diberikan kepada Malaysia kerana kadar penurunan kadar merokok dalam kalangan populasi dewasa telah menurun selari dengan trend yang berlaku di negara- negara maju, terutamanya United Kingdom (UK), Belanda, Jepun dan Amerika Syarikat (AS).
Pakar kesihatan, Profesor David Khayat berkata,  perkembangan positif ini menunjukkan kejayaan pelbagai kempen anti merokok yang giat dijalankan  kerajaan dan badan-badan antarabangsa seperti Pertubuhan Kesihatan Sedunia (WHO).
Bagaimanapun, Mantan Presiden Institut Kanser Nasional Perancis itu menjelaskan, satu pendekatan baharu diperlukan untuk memastikan kadar merokok terus turun dan kadar kematian akibat merokok juga turun.

“Tabiat merokok masih menjadi punca utama penyakit kanser di dunia hari ini dan ia adalah antara penyumbang utama kepada kematian dalam kalangan dewasa. Kanser disebabkan oleh pendedahan kepada karsinogen yang memudaratkan.

“Ada strategi yang boleh diambil bagi mengurangkan kemudaratan iaitu dengan memberi keutamaan kepada pengurangan pendedahan kepada karsinogen, ini bukan pendekatan baharu, tetapi dengan peningkatan teknologi baharu ini boleh dicapai,” katanya dalam satu kenyataan.
Khayat menjelaskan, inovasi teknologi yang tidak membakar tembakau merupakan sinar harapan untuk mengurangkan bahaya tabiat merokok dan mempunyai impak besar dalam menurunkan kadar kematian akibat penyakit tidak berjangkit dan kanser.
Selain itu, Pengarah Serantau Pendekatan Saintifik PMI, Tomoko Iida menerangkan, produk berasaskan sains, dan bebas asap rokok mempunyai peranan untuk membantu perokok beralih daripada meneruskan tabiat merokok.

“Melalui undang-undang yang menyokong ke arah pendekatan tersebut, kita boleh bergerak ke arah masa hadapan dengan menikmati kebebasan daripada  asap rokok dengan lebih cepat daripada hanya bergantung kepada pendekatan tradisional sahaja,’’ ujarnya.
Sementara itu, Pengarah Strategi Pertumbuhan, Frost and Sullivan Asia Pasifik, Takashi Sugihara menerangkan, Jepun merupakan antara negara yang telah menunjukkan perkembangan yang memberangsangkan dalam usaha menurunkan kadar merokok populasi dewasa di negara itu.
Menurutnya, pada tahun 2005, sebanyak 49 peratus lelaki dan 14 peratus wanita Jepun merokok, namunkadar itu telah menurun dengan ketara dalam masa dekad dan kini hanya kira-kira 18 peratus populasi Jepun merokok.
“Peralihan kepada teknologi bebas asap rokok seperti produk tembakau yang dipanaskan dan sistem perundangan yang tidak menggalakkan tabiat merokok merupakan penyumbang utama kepada kejayaan Jepun dan ini boleh dijadikan contoh kepada negara-negara di rantau ini,” ujarnya.


Fahmi Redza ditahan lagi
Oleh EDDY AQMAL MOHAMED HAMIDI

4 Oktober 2021, 8:09 pm
PETALING JAYA – Pereka grafik dan kartunis kontroversi, Fahmi Reza atau nama sebenarnya Mohd. Fahmi Reza Mohd. Zarin ditahan polis hari ini bagi membantu siasatan berhubung isu lukisan karikatur perdana menteri yang kini tular di laman media sosial.
Ketua Polis Daerah Wangsa Maju, Superintendan Ashari Abu Samah ketika dihubungi mengesahkan penahanan tersebut yang dibuat selepas kartunis berkenaan hadir ke Ibu Pejabat Polis Daerah (IPD) Wangsa Maju kira-kira pukul 4 petang tadi.
“Saya sahkan kira-kira pukul 4 petang tadi pihak polis telah memanggil Fahmi Redza untuk dirakamkan percakapan berkaitan isu lukisan karikaturnya yang tular baru-baru ini.
“Beliau telah datang bersama peguam dan telah ditahan untuk siasatan lanjut namun telah diberi jamin polis setelah keterangan dirakam,” katanya.
Menurut Ashari, pihak polis telah menerima satu laporan berhubung penularan karikatur tersebut dan kes berkenaan disiasat di bawah Seksyen 504 Kanun Keseksaan, Seksyen 233 Akta Komunikasi dan Multimedia 1998 dan Seksyen 14 Akta Kesalahan Kecil 1955.
Terdahulu, Mohd. Fahmi menerusi satu ciapan di laman Twitter telah memaklumkan tentang penahanannya itu susulan penularan lukisan karikatur Perdana Menteri, Datuk Seri Ismail Sabri Yaakob.

“Aku kena tangkap polis selepas disoal siasat untuk kes poster satira #KeluargaMalaysia dengan lukisan karikatur PM Ismail Sabri. Ditahan di IPD Wangsa Maju.
“Selepas ditahan sejak pukul 4 tadi, polis rampas telefon aku, ambil cap jari dan ambil gambar aku macam penjenayah. Mereka nak ambil DNA tapi aku tak bagi. Kemudian polis buat keputusan untuk bebaskan aku dengan jaminan polis. Tak perlu tidur lokap malam ni!,” ciapnya. – K! ONLINE.


Pelanggan bank berpakaian selekeh bawa sekotak besar wang tunai
Oleh KOSMO!

4 Oktober 2021, 7:30 pm
JAKARTA – Sebuah video di Indonesia menjadi tular di media sosial kerana memaparkan aksi seorang pelanggan bank yang hanya memakai seluar pendek beserta sepasang selipar, namun membawa wang tunai yang banyak untuk disimpan, lapor laman berita Suara.com semalam.
Berdasarkan video yang tular di TikTok itu, lelaki tersebut dilihat memasuki sebuah bank dengan hanya berselipar dan berseluar pendek sambil membawa sebuah kotak.
Sejurus berada di kaunter bank, dia membawa keluar beberapa ikat wang kertas bernominasi 100,000 rupiah (RM29) dan 50,000 rupiah (RM15) dalam kuantiti yang amat banyak dari kotak itu.
Kesemua wang kertas itu diikat dengan rapi dan diserahkan kepada pegawai bank di kaunter.
“Jangan menilai seseorang daripada penampilan. Apa yang kamu lihat ada kalanya bukanlah sesuatu yang nyata,” tulis keterangan pada video yang dimuat naik itu.
Video tersebut menjadi tular dengan ramai netizen yang meluahkan rasa kagum melihatkan jumlah wang yang begitu banyak.

“Memang dia sengaja berpenampilan begitu supaya tidak menjadi sasaran perompak,” kata seorang netizen.
“Berdasarkan kisah ini, kita dapat pelajari bahawa orang kaya sering bersederhana,” ujar seorang lagi. – AGENSI


Wanita ditahan sembunyi kokain dalam seluar dalam
Oleh KOSMO!

4 Oktober 2021, 8:00 pm
SAO PAOLO – Seorang wanita ditahan selepas didapati menyembunyikan dadah jenis kokain dalam pakaian dalamnya, lapor akhbar Daily Star kelmarin.
Lorraine Cutier Bauer Romeiro, 19, yang terkenal dengan jolokan ‘Kitty of Crackland’ itu ditahan di sebuah lokasi yang menjadi pusat pengedaran dadah di Brazil pada Jun dan Julai lalu.
Ketika diperiksa polis, Romeiro didapati menyembunyikan  ganja  di dalam bra yang dipakainya,  manakala dadah jenis kokain pula disembunyikan di dalam seluar dalamnya.
Dia bagaimanapun dibebaskan dengan ikat jamin kerana perlu menjaga bayi perempuannya.
Namun, Romeiro ditahan buat kali kedua selepas dia gagal memaklumkan kepada polis tentang perubahan alamatnya.
Dia ditahan di kediaman teman lelakinya di bandar Barueri pada Julai lalu selepas polis menemui satu bekas dipenuhi dadah jenis ganja , kokain, chloroethane dan ekstasi.

Menurut siasatan, Romeiro menjana pendapatan sekitar £818 (RM4,624) sehari daripada aktiviti mengedar dadah. – AGENSI


Kes sembuh atasi kes harian
Oleh SITI A'ISYAH SUKAIMI

4 Oktober 2021, 7:59 pm
PUTRAJAYA – Kes sembuh kekal mengatasi kes harian dengan 15,456 kes dilaporkan hari ini, menjadikan jumlah kes sembuh daripada Covid-19 sebanyak 2,116,021 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 8,075 kes baharu dilaporkan dengan enam kes import dan jumlah kumulatif kes Covid-19 sebanyak 2,285,640 kes.
“Daripada jumlah kes harian yang dilaporkan hari ini, 160 kes (2.0 peratus) adalah kategori tiga, empat dan lima serta 7,915 kes (98.0 peratus) kategori satu dan dua.
“Terdapat 867 kes dirawat di Unit Rawatan Rapi (ICU) dan 461 kes memerlukan bantuan pernafasan,” katanya dalam satu kenyataan di sini hari ini.
Ujarnya, sebanyak 15 kluster baharu dilaporkan terdiri daripada tujuh kluster tempat kerja, enam kluster komuniti serta masing-masing satu kluster kumpulan berisiko tinggi dan institusi pendidikan swasta yang berdaftar di bawah Kementerian Pendidikan. -K!ONLINE


Pengawal keselamatan hilang ketika jejak pencuri
Oleh NUR NABILAH RAHMAT

4 Oktober 2021, 6:58 pm
KLUANG – Seorang pengawal keselamatan dilaporkan hilang dipercayai ketika menjejaki pencuri buah kelapa sawit dalam kejadian di Ladang Ulu Remis, Layang-Layang di sini hari ini.
Kehilangan mangsa, Muhammad Shahrizuan Pairon, 22, disedari rakan setugasnya kira-kira pukul 12.15 pagi tengah malam tadi setelah gagal menghubunginya.
Muhammad Shahrizuan
Menurut bapa saudara mangsa, Adanan Baharudin, 61, anak saudaranya itu sempat melaporkan berlaku kes kecurian buah kelapa sawit pada pukul 7.22 petang semalam melalui aplikasi WhatsApp kumpulan kerjanya.
“Rakan sekerja Muhammad Shahrizuan mendapati pagar di ladang berkenaan telah dipecahkan tetapi palangnya dalam keadaan bertutup.
“Mereka mencari anak saudara saya namun tidak menjumpainya termasuk motosikal jenis Honda Wave miliknya,” katanya ketika dihubungi Kosmo! hari ini.
Adanan berkata, setelah rakan setugas menyedari kehilangan Muhammad Shahrizuan, dia terus melaporkan kejadian itu kepada majikan sebelum operasi mencarinya dihentikan sementara pada 3 pagi.

Sementara itu, Timbalan Ketua Polis Daerah Kluang, Deputi Superintendan Abdul Razak Abdullah Sani berkata, sehingga kini operasi berkenaan masih diteruskan.
Jelasnya, operasi mencari dan menyelamat (SAR) mangsa melibatkan pelbagai agensi termasuk Jabatan Bomba dan Penyelamat Malaysia (JBPM), Angkatan Pertahanan Malaysia (APM), polis bantuan Sime Darby dan orang awam.
“Orang ramai yang mempunyai maklumat berkaitan boleh menghubungi mana-mana balai polis berhampiran,”katanya.-K! ONLINE.


Hubungan saya dengan mereka baik – Sulaiman
Oleh MOHD RASDAN AHMAD

4 Oktober 2021, 7:49 pm
Oleh MUHAMMAD SHAHIZAM TAZALI
ALOR GAJAH – Ketua Menteri Melaka, Datuk Seri Sulaiman Md. Ali mengakui kecewa dengan tindakan empat ahli dewan undangan negeri (ADUN) kerajaan yang berpaling tadah, memandangkan hubungannya dengan mereka adalah sangat baik.
ADUN Lendu itu berkata, beliau tidak pernah menolak sebarang permintaan dibuat rakan-rakannya itu, tambahan pula tiga daripadanya merupakan ecxo kerajaan negeri.
Sulaiman menjelaskan, setiap keputusan yang dibuat oleh kerajaan negeri dicapai secara konsensus.
Katanya, kesemua exco menunjukkan komitmen tinggi semasa Mesyuarat Majlis Kerajaan Negeri (MMKN) yang berlangsung minggu lalu dan tiada sebarang isu ditimbulkan ketika itu.
“Saya mempunyai hubungan yang baik dengan empat exco berkenaan. Apa sahaja yang dipinta akan saya laksanakan sebaiknya.

“Apabila ada sesuatu keputusan yang melibatkan kawasan Dewan Undangan Negeri (DUN) mereka, saya akan bertanya terlebih dahulu sama ada mereka bersetuju atau tidak.
“Jadi apa yang diperkatakan ada campur tangan luar adalah tidak benar. Semua diputuskan secara bersama,” katanya ketika sidang akhbar di Villa D’Acqua, Masjid Tanah di sini hari ini. -K! ONLINE.


Pakar dakwa makhluk asing tidak ganas, suka dipeluk
Oleh KOSMO!

4 Oktober 2021, 8:30 pm
LONDON – Seorang ahli zoologi dari Universiti Cambridge di Britain menyifatkan makhluk asing mungkin sebenarnya tidak makan manusia seperti yang selalu digambarkan  dalam filem sains fiksyen, sebaliknya ia suka dipeluk, lapor akhbar Daily Star semalam.
Dr. Arik Kershenbaum berkata, tiada sesiapa yang tahu rupa sebenar makhluk asing kerana wataknya lazimnya dimainkan oleh manusia.
Menurut beliau, imej paling realistik tentang makhluk asing adalah mikroskopik dan sekiranya ia bersaiz besar, ia mungkin kelihatan seperti watak Tribble yang merupakan makhluk asing berbulu dalam filem Star Trek.
“Sekiranya saya perlu memilih rupa makhluk asing yang masuk akal, saya akan fikir ia kelihatan seperti Tribble,” katanya.
Kebanyakan makhluk asing yang digambarkan dalam sains fiksyen dan kisah-kisah penampakan objek terbang tidak dikenali (UFO) mempunyai dua mata, dua lengan dan dua kaki.
Namun, Dr. Kershenbaum berkata, makhluk asing yang mempunyai anggota badan mampu memberikan kelebihan kepadanya.

Beliau juga berkata terdapat banyak lagi reka bentuk tubuh lain yang boleh dimiliki oleh makhluk asing termasuk menyerupai cacing, ikan atau labah-labah. – AGENSI


Tiga pengedar dadah warga tempatan dicekup
Oleh EDDY AQMAL MOHAMED HAMIDI

4 Oktober 2021, 6:37 pm
KUALA LUMPUR – Tiga individu termasuk seorang wanita ditahan polis kerana disyaki terlibat dengan aktiviti pengedaran dadah di sekitar kawasan Jinjang di sini semalam.
Ketua Polis Daerah Sentul, Asisten Komisioner Beh Eng Lai berkata, tangkapan ke atas ketiga-tiga warga tempatan berusia 48 hingga 57 tahun itu dibuat kira-kira pukul 3.30 petang susulan maklumat dan risikan yang dilakukan.
“Tangkapan dibuat oleh sepasukan polis dari Bahagian Siasatan Jenayah Narkotik Daerah Sentul di beberapa lokasi berasingan di sekitar Jinjang dan pemeriksaan yang dilakukan ke atas kesemua suspek telah menemui dadah jenis heroin.
“Dadah jenis heroin yang ditemui pada suspek adalah masing-masing seberat 18.40 gram, 18.48 gram dan 19.30 gram yang dipercayai untuk dijual kepada pelanggan di kawasan tersebut,” katanya menerusi satu kenyataan di sini hari ini.
Menurut Eng Lai, pasukan serbuan turut merampas wang tunai berjumlah RM43 yang dipercayai hasil jualan dadah daripada suspek dan kesemua dadah yang dirampas dijangka boleh dibekalkan untuk kegunaan 113 orang penagih.
“Ketiga-tiga suspek dikesan positif dadah jenis morphine, amphetamine dan methamphetamine manakala semakan rekod yang dilakukan mendapati suspek pertama mempunyai 26 rekod jenayah dadah, suspek kedua 10 rekod jenayah dadah dan suspek ketiga 12 rekod jenayah dadah.

“Kesemua suspek kini ditahan reman enam hari sehingga 8 Oktober ini dan kes disiasat mengikut Seksyen 39B Akta Dadah Berbahaya 1952 yang membawa hukuman gantung sampai mati jika sabit kesalahan,” tegas beliau.
Tambah Eng Lai, dengan tangkapan itu, pihak polis yakin telah berjaya menumpaskan kegiatan pengedaran dadah didalangi warga tempatan di sekitar daerah Sentul yang dipercayai aktif sejak Jun lalu.- K! ONLINE.


Pengedar dadah tinggal isteri tepi jalan
Oleh ROSLIZA MOHAMED

4 Oktober 2021, 5:58 pm
TUMPAT – Seorang lelaki yang dipercayai terlibat dalam kegiatan pengedaran dadah sanggup meninggalkan isterinya ketika motosikal yang dinaiki mereka dikejar polis di Kampung Padang Pohon Tanjong di sini semalam.
Dalam kejadian pada pukul 9.20 malam itu, suspek bertindak nekad meninggalkan isterinya yang membonceng motosikal jenis Modenas Kriss bersama 120 biji pil kuda yang dianggarkan bernilai RM1,200 dipercayai miliknya.
Timbalan Ketua Polis Daerah Deputi Superintendan Mohd. Razi Rosli berkata, sebelum kejadian, anggota polis melihat pasangan suami isteri itu menaiki sebuah motosikal dalam keadaan mencurigakan di hadapan sebuah stesen minyak di Kota Kubang Labu di sini.
Menurutnya, menyedari pergerakan mereka diperhatikan, suspek telah bertindak memecut laju motosikal itu sehingga ke Kampung Pohon Tanjung.
“Apabila tiba di lokasi kejadian, suspek terus meninggalkan isterinya yang berusia 21 tahun di atas motosikal tersebut di tepi jalan sebelum melarikan diri ke dalam kawasan semak.
“Pemeriksaan pada sebuah beg galas yang ditingggalkan bersama wanita itu menjumpai 120 biji pil kuda, dua buah telefon pintar dan wang kertas bernilai RM82,” katanya.

Menurut Mohd. Razi, wanita yang berasal dari Kampung Kebakat di sini ditahan reman selama empat hari bermula hari ini dan polis sedang giat mengesan suaminya.
Katanya, kes disiasat mengikut Seksyen 39A(1) Akta Dadah Berbahaya 1952. -K! ONLINE.


Katil seperti kubur tarik perhatian netizen
Oleh KOSMO!

4 Oktober 2021, 6:30 pm
JAKARTA – Rekaan sebuah katil berbentuk unik menjadi perhatian netizen di Indonesia dengan ramai yang menyamakannya seperti kubur, lapor laman berita Suara.com hari ini.
Menerusi beberapa keping gambar yang dikongsikan di TikTok, katil tersebut diperbuat daripada seramik, simen dan batu-bata.
Ia bermaksud katil itu tidak boleh dialihkan ke tempat lain oleh pemiliknya.
Selain itu, bahagian tengah katil itu turut dibuat lebih rendah dari bahagian tepinya bagi membolehkan tilam diletakkan di situ.
Bahagian kepala katil pula direka dengan bentuk kotak yang berlubang, menambahkan lagi rekaan unik pada katil tersebut.
“Ini katil untuk orang hidup atau mati?” kata keterangan dalam video yang dimuat naik oleh akaun @vanessa17127.

Rekaan katil itu menjadi perhatian netizen dengan ada yang menjelaskan bahawa ia merupakan rekaan katil seperti zaman dahulu.
“Katil seperti zaman dahulu. Di rumah moyang saya ada katil begini,” kata seorang netizen.
“Tidak boleh dialih, tidak boleh patah. Hanya perlu meletakkan tilam. Bagi saya, ia amat kreatif,” komen seorang lagi pengguna. – Agensi


Ribut petir, hujan lebat di lapan negeri malam ini
Oleh NUR HUDA MUSA

4 Oktober 2021, 6:42 pm
PETALING JAYA – Beberapa kawasan di lapan buah negeri dikenakan amaran ribut petir yang dijangka akan berlaku sehingga pukul 9 malam ini.
Jabatan Meteorologi Malaysia (MetMalaysia) dalam satu kenyataan berkata, keadaan itu berlaku susulan hujan lebat yang akan melanda Perak, Kelantan, Terengganu, Pahang, Johor, Sarawak, Sabah dan Wilayah Persekutuan Labuan.
“Di Perak, keadaan hujan lebat berserta ribut petir dijangka akan berlaku di Hulu Perak, Kuala Kangsar, Kinta, Perak Tengah, Kampar, Batang Padang dan Muallim.
“Sementara itu di Kelantan, keadaan sama diramal akan melanda daerah Tumpat, Pasir Mas, Jeli, Tanah Merah, Machang, Kuala Krai dan Gua Musang,” katanya di sini hari ini.
Tambah kenyataan itu, di Terengganu pula cuaca sama turut diramal akan berlaku di Dungun dan Kemaman. Sementara di Pahang, daerah yang terlibat ialah Tanah Tinggi Cameron, Lipis, Bera dan Rompin.
“Di Johor pula, daerah yang dikenakan amaran ribut petir ialah di Mersing dan Kota Tinggi. Sementara di Sarawak, kawasan terlibat ialah Serian, Samarahan, (Samarahan dan Simunjan), Kapit (Kapit dan Bukit Mabong), Bintulu (Bintulu dan Sebauh), Miri (Subis, Miri dan Marudi) dan Limbang.

“Keadaan sama turut diramal akan berlaku di Pantai Barat (Putatan, Penampang, Kota Kinabalu, Tuaran, Ranau dan Kota Belud), Sandakan (Tongod dan Beluran) dan Kudat. Hujan lebat beserta ribut petir turut dijangka akan melanda seluruh Wilayah Persekutuan Labuan sehingga 9 malam ini,” tambahnya. – K! ONLINE.


Perbicaraan kes Rosmah diteruskan esok
Oleh NORLIZAH ABAS

4 Oktober 2021, 6:49 pm
PUTRAJAYA – Datin Seri Rosmah Mansor gagal pada saat-saat akhir untuk menangguhkan perbicaraan kes rasuah berkaitan projek solar hibrid bernilai RM1.25 bilion di Sarawak, selepas permohonannya ditolak oleh Mahkamah Rayuan hari ini.
Sehubungan itu, prosiding perbicaraan yang telah ditetapkan sebelum ini akan diteruskan di Mahkamah Tinggi esok dengan mendengar keterangan saksi-saksi pembelaan termasuk isteri bekas Perdana Menteri.
Perkara itu ditentukan secara sebulat suara oleh panel tiga hakim diketuai oleh Datuk Seri Kamaludin Md. Said yang bersidang bersama Datuk Nordin Hassan dan Datuk Hashim Hamzah.
Hakim Kamaludin menolak permohonan Rosmah selepas berpuas hati tiada keadaan istimewa yang mewajarkan pendengarannya ditangguhkan.
Beliau berpendapat, prosiding perbicaraan di Mahkamah Tinggi tidak memprejudiskan Rosmah kerana pada masa yang sama, sebarang rayuan berbangkit boleh didengar dan dipercepatkan.
Ketika menyampaikan keputusan itu, panel tersebut terikat dengan keputusan Mahkamah Persekutuan terdahulu yang menyatakan isu perbicaraan terbatal, bukan keadaan istimewa yang membolehkan penangguhan dibenarkan.

Hakim itu menjelaskan, keputusan itu termasuk melibatkan permohonan suaminya, Datuk Seri Najib Tun Razak yang telah diputuskan oleh Mahkamah Persekutuan.
Ujarnya, prinsip undang-undang bagi melepasi ambang (threshold) yang menentukan sesuatu permohonan itu dibenarkan atau sebaliknya, telah dipatuhi oleh mahkamah terdahulu.
Sebelum itu, mahkamah mendengar penghujahan peguam Rosmah untuk menangguhkan prosiding atas alasan keseluruhan perbicaraan terbatal yang mewujudkan keadaan istimewa yang mana isu-isu yang dibangkitkan perlu dilupuskan terlebih dahulu.
Peguam-peguam Datuk Jagjit Singh dan Datuk Akberdin Abdul Kader berhujah bagi pihak Rosmah selaku pemohon manakala Datuk Seri Gopal Sri Ram berhujah bagi pihak pendakwaan.
Sementara itu, Akberdin memberitahu pihak media, pasukannya memfailkan rayuan keputusan panel itu ke Mahkamah Persekutuan hari ini.
Rosmah, 69, memohon perbicaraan esok ditangguhkan sementara menunggu rayuan beliau terhadap keputusan Hakim Mohamed Zaini Mazlan menolak permohonannya untuk membatalkan perbicaraan kes itu, dilupuskan.
Rayuan itu berkaitan keputusan Mahkamah Tinggi pada 24 September lalu yang menolak permohonannya untuk membatalkan perbicaraan kes rasuah projek solar hibrid dan menggugurkan Sri Ram mengendalikan kesnya sebagai ketua pendakwaan. -K! ONLINE.


Caprice dikejarkan ke hospital, ingatkan serangan jantung…
Oleh MOHD. HAIKAL ISA

4 Oktober 2021, 6:37 pm
PETALING JAYA – “Saya ingatkan kena serangan jantung. Seluruh bahagian kanan badan saya rasa kebas.”
Itu penjelasan aktivis kemanusiaan dan penyanyi rap sensasi, Caprice atau nama sebenarnya, Ariz Ramli, 33, semasa berdepan detik dan terpaksa dikejarkan ke sebuah pusat perubatan ibu negara hari ini.
Kata pelantun lagu Takde Hal Bro itu, doktor memberitahu dirinya mengalami tanda awal penyakit hyperthyroidism iaitu kelenjar tiroid terlalu aktif yang menghasilkan terlalu banyak hormon dan membuatkan metabolisme tubuh meningkat.
“Saya bangun tidur pagi ini dengan sakit dada yang teruk. Sakitnya berbeza daripada apa yang saya alami di Jordan dan di KL (Kuala Lumpur) sebelum ini.
“Saya panik dan terus menghubungi ambulan dan perasan saya tak boleh bercakap dengan betul. Alhamdulillah, mereka (pasukan perubatan) datang tepat pada waktunya.
“Selepas buat ujian darah dan buat beberapa imbasan, saya diberitahu ada tanda-tanda ‘hyperthyroid’. Kalian boleh buat carian Google sendiri kalau nak tahu lebih lanjut tentangnya,” kata Caprice menerusi beberapa muat naik video dalam Instastory.

Caprice berharap, masalah kesihatan yang dihadapinya itu dapat diselesaikan dengan hanya mengambil ubat-ubatan tanpa perlu melalui rawatan yang lebih serius iaitu pembedahan.
“Tak boleh lama di sini (hospital), itu yang pasti sebab saya banyak kerja nak buat. Patutlah selama ini saya susah nak tidur, selalu resah dan sesak nafas.
“Saya harap semua ini boleh dirawat dengan ubat-ubatan janganlah sampai opsyen lain (rawatan Radioterapi dan pembedahan),” katanya seraya berkongsi tangkap informasi masalah kesihatan yang dialaminya.
Ogos tahun ini, Caprice pernah dimasukkan ke salah sebuah pusat perubatan di Jordan gara-gara mengalami demam dan serangan panik selepas menerima suntikan dos kedua vaksin.
Pada April 2020, pengasas aplikasi pendidikan Classruum itu dikejarkan ke sebuah pusat perubatan di Ampang akibat sakit dada dan sesak nafas.
Hasil pemeriksaan mendapati dia mengalami masalah asid perut berlebihan atau Refluks Gastroesofagus (Gerd). – K! ONLINE


MBJB kenal pasti 24 lokasi hotspot banjir kilat
Oleh KHAIRUL MOHD. ALI

4 Oktober 2021, 5:53 pm
JOHOR BAHRU – Majlis Bandaraya Johor Bahru (MBJB) telah mengenal pasti 24 lokasi ‘hot spot’ kejadian banjir kilat di sekitar bandar raya ini akibat bencana banjir kilat yang berlaku pada 30 September lalu.
Datuk Bandar MBJB, Datuk Mohd. Noorazam Osman berkata, daripada jumlah itu 18 lokasi berkenaan adalah dibawah seliaan MBJB manakala enam lokasi lagi adalah di bawah seliaan agensi kerajaan lain.
Sehubungan itu, MBJB telah merangka pelan tindakan penyelesaian secara komprehensif yang akan dilaksanakan untuk mengatasi masalah berkenaan dalam jangka masa pendek, sederhana dan jangka masa panjang.
“Pelan jangka pendek melibatkan pembersihan di lokasi terlibat seperti di dalam longkang, parit serta saliran air utama selain membersihkan sisa runtuhan struktur dan tembok batu.
“Pelan jangka sederhana adalah MBJB telah memulakan proses penyediaan dokumen sebut harga dan tender untuk pelaksanaan kerja penggalian mendapan serta pembersihan di dasar parit dan saliran utama di dalam kawasan MBJB.
“Manakala pelan jangka masa panjang pula melibatkan kajian bagi memastikan kejadian banjir di kawasan hot spot ini tidak berulang melalui pembinaan struktur kolam takungan dan sistem pam di beberapa lokasi yang telah dikenal pasti,” jelasnya dalam kenyataan di sini. -K! ONLINE.


Kg. Pasir Kelang, Kelantan lokaliti tunggal kena PKPD
Oleh AMREE AHMAD

4 Oktober 2021, 6:45 pm
PUTRAJAYA – Sebuah perkampungan di Kelantan menjadi lokaliti tunggal di negara ini yang dikenakan Perintah Kawalan Pergerakan Diperketatkan (PKPD) selama 14 hari mulai Rabu ini iaitu Kampung Pasir Kelang dalam Mukim Batu Mengkebang di Jajahan Kuala Krai.
Ketua Pengarah Majlis Keselamatan Negara (MKN), Datuk Rodzi Md. Saad berkata, langkah itu susulan lonjakan kes setelah diumumkan kluster komuniti di sana oleh Jabatan Kesihatan Kelantan pada Jumaat lalu dengan jumlah kumulatif mencecah 38 kes semalam.
“Perkampungan tradisional itu merangkumi Pasir Kelang Lama dan Baru sudah pun menerima vaksin Covid-19 menerusi program jangkauan melibatkan lebih 300 penduduk pada Julai lalu.
“Lokaliti terpencil ini dipisahkan oleh Sungai Kelantan dan hanya boleh dihubungi dengan feri yang mengambil masa lima minit perjalanan ke jeti kawasan di seberangnya sejauh 250 meter,” katanya dalam satu kenyataan hari ini. -K! ONLINE.


Hotel lima bintang tutup sementara operasi susulan Kluster Dah Teluk Nibung
Oleh NUR AMALINA AZMAN

4 Oktober 2021, 6:02 pm
LANGKAWI – Sebuah hotel lima bintang di pulau peranginan ini menutup sementara operasi secara sukarela selepas 59 pekerja serta kontak rapat mereka terdiri daripada ahli keluarga disahkan positif Covid-19.
Pengarah Kesihatan Negeri Kedah, Dr. Othman Warijo berkata, penularan wabak itu adalah dalam Kluster Dah Teluk Nibung yang dilaporkan pada 1 Oktober lalu.
Kata beliau, kluster tersebut dikategorikan sebagai kluster tempat kerja.
“Siasatan awal mendapati penularan jangkitan disyaki dari komuniti dan seterusnya merebak ke tempat kerja.
“Sehingga hari ini, kluster itu melibatkan pekerja tempatan dan juga kontak rapat terdiri daripada ahli keluarga mereka,” katanya dalam satu kenyataan di sini hari ini.
Menurutnya, sehingga hari ini, seramai 249 orang telah disaring dengan 59 didapati positif, 192 negatif dan tiga lagi masih menunggu keputusan saringan. – K! ONLINE.


Empat bot nelayan dilupus dengan jentolak
Oleh MOHD SYALMIZI HAMID

4 Oktober 2021, 5:51 pm
GEORGE TOWN – Sebanyak empat buah bot nelayan tempatan yang disita Maritim Malaysia (APMM) dilupuskan di tempat tahanan vesel Limbongan Batu Maung, dekat sini hari ini.
Proses pelupusan bot-bot bernilai RM90,000 yang telah dilucut hak berkenaan dibuat melalui kaedah pemusnahan menggunakan jentolak.
Pengarah APMM negeri, Kepten Maritim Abd. Razak Mohamed berkata, proses pelupusan barang kes yang telah selesai dan mendapat perintah mahkamah untuk dimusnahkan itu dibuat secara musnah tanam.
Beliau berkata, tiga bot berkenaan didapati melakukan kesalahan menggunakan pukat rawa sorong yang merupakan peralatan yang dilarang di antara Januari 2020 hingga Januari tahun ini serta bot nelayan tempatan kelas A yang telah tamat tempoh lesen.
“Enjin keempat-empat bot berkenan telah dilelong pada bulan lalu dan menyumbangkan hasil kepada kerajaan sebanyak RM8,500.
“Kita perlu musnahkan badan bot itu dengan jengkaut kerana ia tidak boleh dijadikan sebagai tukun tiruan seperti mana bot-bot besar,” katanya kepada pemberita ketika proses pelupusan berkenaan.

Beliau berkata, kesemua bot berkenaan adalah membabitkan kesalahan di bawah Seksyen 8 (a) Akta Perikanan 1985.
Sementara itu, Abd. Razak berkata, sebanyak tujuh buah bot pelbagai jenis sedang menunggu perintah mahkamah untuk dilucut hak termasuk barang eksibit lain iaitu dadah dan bubu naga bernilai RM116.3 juta.
Menurutnya lagi, orang ramai yang mempunyai sebarang aduan atau kecemasan boleh menghubungi Pusat Operasi Maritim Pulau Pinang di talian 04-2626146 atau MERS 999 bagi tindakan segera. – K! ONLINE


Beli karipap tapi dapat kuku berdaki
Oleh NABIL AIMAN NOR AZWAN

4 Oktober 2021, 4:50 pm
PETALING JAYA – Beberapa buah gambar karipap yang sedang tular di laman sosial Facebook semalam menjadi bualan orang ramai apabila kuih tersebut berintikan kuku manusia.
Menerusi perkongsian gambar oleh Mee di Facebook melalui kumpulan Masak Apa Tak Jadi Hari Ini Official, dia telah menjumpai kuku penuh berdaki yang berada di dalam inti kuih karipap tersebut.
Berdasarkan gambar yang dikongsikan oleh Mee di Facebook, dia sedang mejamah kuih berkenaan sebelum menjumpai kuku di dalam inti karipap itu.
“Maaf lari tajuk hari ini ‘bukan masak apa tak jadi hari ini’ tengah sedap-sedap makan karipap tiba-tiba terjumpa kuku, terus rasa mual dan nak muntah, dahlah kuku itu berdaki,” katanya.
Menurutnya, dia sudah melaporkan insiden terbabit kepada peniaga tersebut dan penjual itu menjelaskan mereka membeli karipap sedia ada yang dijual di pasar sebelum menjualnya kembali kepada orang ramai.
Sementara itu, rata-rata orang ramai berasa loya melihat kuku yang berada pada inti karipap tersebut, malah ada juga yang berkongsi pengalaman menghadapi situasi yang hampir sama.

“Pernah juga makan karipap terjumpa rambut, bukan sekali tapi dah berkali-kali nak bagitahu dekat orang itu, segan pula rasanya. Mungkin dia tak sengaja,” kata Norain Selamat.
“Nak berniaga kena potong kuku pendek dan bersih, ini panjang-panjang uli-uli isi karipap lepas itu kuku patah tak sedar, Allah kesian dekat pembeli,” jelas Puan Eja Aiman.
“Boikot sahaja peniaga macam itu, patut kita ‘viral’ kan sebab pengotor, benci betul orang berniaga simpan kuku panjang-panjang ini, tengok gambar sahaja dah rasa loya nak muntah,” ujar Hanafi Zamri.
Rata-rata orang ramai juga turut menegaskan bahawa peniaga sepatutnya menitik beratkan aspek kebersihan agar tidak berlaku perkara-pekara seperti ini lagi.- K! ONLINE.


Majlis sosial antara sektor terakhir akan dibuka – KJ
Oleh NUR HUDA MUSA

4 Oktober 2021, 5:27 pm
PETALING JAYA – Menteri Kesihatan, Khairy Jamaluddin Abu Bakar menegaskan bahawa majlis sosial dalam tempat tertutup mungkin antara sektor terakhir yang akan dibuka.
Perkara itu dimaklumkan di Twitter rasmi Khairy Jamaluddin ketika beliau membalas satu ciapan yang bertanya mengenai majlis sosial sebaik sahaja pergerakan rentas negeri dibenarkan.
Beliau juga berkata, pihaknya tidak yakin bahawa prosedur operasi standard (SOP) yang ada ketika ini dapat dilaksanakan dalam sebuah majlis sosial dengan kehadiran tetamu yang ramai.
“Saya tidak yakin bahawa SOP pada masa ini dapat dilihat dalam majlis perkahwinan besar-besaran di mana orang ramai tidak memakai topeng muka dan bercakap dengan mulut yang penuh dengan makanan.
“Kita cuba lihat dahulu bagaimana tingkah laku orang ramai sebaik sahaja pergerakan rentas negeri dibenarkan,” katanya.
Respon yang diberikan oleh Khairy Jamaluddin itu bagaimanapun mendapat reaksi negatif daripada pengusaha majlis perkahwinan yang rata-ratanya merayu agar majlis sosial dibenarkan dengan SOP yang ketat dan 50 peratus kapasiti.

“Jangan macam ini YB, sektor sosial dah dua tahun mati. Jangan terus-terusan bunuh kami. SOP boleh sama seperti di kedai makan,” kata Nur Atiqah.
“Mungkin kerajaan boleh pertimbangkan perkahwinan secara kecil-kecilan. Di restoran orang tanggalkan topeng muka juga untuk makan. Di majlis, penganjur boleh pantau, penjarakan fizikal juga boleh pantau,” kata Sarah.
“Kenyataan ini boleh memberi impak kepada industri kami, selepas ini pelanggan mesti ramai akan datang dan batalkan majlis mereka serta minta ‘refund’. Sejujurnya, kenyataan ini buat kami rasa sangat ‘down’, setelah hampir setahun setengah berhempas pulas mempertahankan syarikat kami,” kata Norfazlin.
Terdahulu, majlis sosial seperti kenduri-kendara, majlis sambutan perayaan, majlis meraikan pernikahan atau pertunangan serta majlis perkahwinan hanya dibenarkan dengan 50 peratus kapasiti ruang dan penjarakan fizikal hanya dibenarkan di negeri Fasa 4 Pelan Pemulihan Negara (PPN). – K! ONLINE.


40 jemaah solat Jumaat wajib mencukupi
Oleh ISKANDAR SHAH MOHAMED dan ABDUL RAZAK IDRIS

4 Oktober 2021, 5:31 pm
SHAH ALAM – Semua pihak pengurusan masjid dan surau kebenaran solat Jumaat di Selangor perlu memastikan sekurang-kurangnya 40 jemaah termasuk imam mencukupi untuk menunaikan solat itu.
Mufti Selangor, Datuk Dr. Anhar Opir berkata, pihaknya merujuk kepada ketetapan baharu yang sudah dikeluarkan Jabatan Agama Islam Selangor (JAIS) sebelum ini.
Katanya, ketetapan itu berkaitan jemaah solat Jumaat dan solat fardu lima waktu di semua masjid dan Surau Kebenaran Solat Jumaat Negeri Selangor yang berkuatkuasa pada 22 September lalu.
“Jabatan Mufti Selangor mengambil maklum akan ketetapan qaul muktamad Mazhab Syafie.
“Ia menyatakan bahawa solat Jumaat hanya sah didirikan oleh sekurang-kurangnya 40 orang yang bermastautin di satu-satu kariah,” katanya dalam kenyataan hari ini.
Sehubungan itu, Anhar meminta semua pengurusan masjid dan surau kebenaran mencukupkan jumlah jemaah berkenaan sebelum kewajipan fardu Jumaat ditunaikan.

“Jika jemaah masih tidak mencukupi selepas menunggu satu tempoh waktu, maka dikehendaki mendirikan solat Zohor kerana tidak cukup syarat sah Jumaat.
“Pengurusan masjid dan surau perlu berusaha mencukupkan bilangan 40 jemaah bagi memenuhi syarat sah solat berkenaan,” katanya.
Sementara itu, Jabatan Mufti Selangor dalam kenyataannya memaklumkan membuka permohonan untuk pengesahan arah kiblat mengikut kaedah dan rukun yang sempurna.
Jelasnya, pelaksanaan tugas itu telah dilaksanakan sejak 27 September lalu melibatkan sebuah surau pada 27 September lalu.
“permohonan boleh dilakukan dalam talian menerusi pautan https://www.muftiselangor.gov.my/permohonan-arah-qiblat-falak. Insya Allah kami akan turun ke lokasi permohonan dalam tempoh 12 hari daripada permohonan dibuat,”katanya. -K!ONLINE


Zahid cadang Pilihan Raya Negeri di Melaka
Oleh AHMAD SHAHERMAN SHAMSURI

4 Oktober 2021, 4:54 pm
PETALING JAYA – Presiden UMNO, Datuk Seri Ahmad Zahid Hamidi mencadangkan Dewan Undangan Negeri (DUN) Melaka dibubarkan bagi memberi laluan untuk pilihan raya negeri (PRN) diadakan.
Beliau yang juga Ahli Parlimen Bagan Datuk berkata, PRN itu juga akan memberi peluang kepada rakyat negeri itu memilih kerajaan baharu kelak
“Saya tidak mengapa kehilangan kerajaan negeri yang dikuasai parti saya tapi tunggulah. Saya fikir elok kita adakan diadakan PRN dan DUN Melaka dibubarkan.
“Kita beri mandat semula pada rakyat untuk rakyat memilih manakah yang terbaik untuk mentadbir negeri itu dan negara kita, Insya-Allah,” katanya pada Sidang Dewan Rakyat di sini hari ini.
Pada masa sama, Ahmad Zahid berharap kemelut politik berlaku di Melaka tidak berulang di Putrajaya.
“Begitu juga apa sedang kita perhati di Melaka sekarang ini, saya harap perkara itu tidak menular untuk Ahli Dewan Rakyat,” katanya.

Terdahulu, Kosmo! melaporkan situasi politik di negeri Melaka kembali panas apabila empat Ahli Dewan Undangan Negeri (ADUN) kerajaan mengumumkan hilang kepercayaan kepada kepimpinan Ketua Menteri, Datuk Seri Sulaiman Md Ali.
Empat ADUN itu ialah bekas Ketua Menteri Melaka, Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas – Pengkalan Batu) dan Datuk Noor Effandi Ahmad (BERSATU-Telok Mas).-K! ONLINE


Pekerja kilang maut kemalangan
Oleh AZAHAR HASHIM

4 Oktober 2021, 5:40 pm
KULIM – Seorang pekerja kilang maut selepas motosikal yang ditungganginya hilang kawalan lalu melanggar bahagian belakang sebuah kereta di Jalan Bukit Karangan di sini hari ini.
Dalam kejadian pukul 8 pagi itu, mangsa, Mohd Saiful Hezri Mohmad, 37, dari Pondok Bukit Besar, Kota Sarang Semut dekat sini maut di tempat kejadian akibat kecederaan parah pada muka dan kepala.
Ketua Polis Daerah Kulim, Superintendan Sazalee Adam berkata, hasil siasatan awal di tempat kejadian, mangsa yang menunggang motosikal jenis Honda RS150 dan kereta jenis Proton Saga FLX dipandu seorang lelaki dalam perjalanan dari arah Kuala Ketil menghala Titi Karangan.
“Ketika itu keadaan lalu lintas agak sibuk dan kereta tersebut bergerak perlahan sebelum
mangsa dipercayai gagal mengawal motosikalnya lalu melanggar bahagian belakang kereta berkenaan,” katanya di sini hari ini.
Sazalee berkata, akibat daripada pelanggaran itu, mangsa jatuh tersembam di atas jalan raya dan mengalami kecederaan parah pada muka dan kepala. – K! ONLINE.


Kanak-kanak autisme catat rekod Malaysia
Oleh MOHAMAD NAUFAL MOHAMAD IDRIS

4 Oktober 2021, 5:06 pm
SHAH ALAM – Walaupun dilahirkan sebagai autisme bukan penghalang kepada seorang kanak-kanak lelaki apabila berjaya melakarkan diri antara individu dalam Malaysia Book Records (MBOR).
Pengiktarafan itu diterima K. Rashwin, 4, apabila berjaya mengenalpasti 198 bendera negara di seluruh dunia dalam tempoh 9 minit 54 saat yang dilakukan beberapa minggu lalu menerusi aplikasi Zoom sambil disaksikan panel MBOR.
Konsultan MBOR, Edwin Yeoh berkata, keupayaan Rashwin itu berjaya mengatasi rekod dibuat seorang kanak-kanak normal berusia lima tahun yang berjaya meneka 147 bendera negara dalam masa 15 minit juga pada tahun ini.
“Ini adalah satu pencapaian memberangsangkan untuk Rashwin memandangkan dia adalah kanak-kanak Autisme.
“Kami amat berbesar hati kerana menyaksikan rekod yang dibuatnya, sekaligus dapat mengharumkan nama Malaysia di mata dunia,” katanya pada majlis penyampaian sijil MBOR kepada keluarga Rashwin di Akademi Headstart, Pusat Konvesyen Shah Alam (SACC), di sini, hari ini. -K! ONLINE


Tengku Zafrul nafi ada kaitan Capital Investment (Labuan) Limited
Oleh LUQMAN RIDHWAN MOHAMED NOR

4 Oktober 2021, 4:59 pm
PUTRAJAYA – Menteri Kewangan, Tengku Datuk Seri Zafrul Tengku Abdul Aziz menafikan masih mempunyai kaitan dengan Capital Investment (Labuan) Limited sebagaimana dilaporkan dalam artikel terbitan portal Malaysiakini hari ini.
Beliau menjelaskan, perkara tersebut terlebih dahulu telah dimaklumkan kepada Malaysiakini yang menerbitkan artikel bertajuk ‘Politicians, Ministers and M’sian Uber Rich Revealed in Latest Offshore Leak’ berkenaan.
Menurutnya, beliau telah memegang jawatan Pengarah Kumpulan dan ahli Jawatankuasa Pengurusan Eksekutif Kenanga Holdings Berhad dari Januari 2009 hingga Jun 2010.
“Melalui jawatan ini, saya juga telah dilantik sebagai pengarah di beberapa anak syarikat atau syarikat bersekutu Kumpulan Kenanga, termasuk di Capital Investment Bank (Labuan) Limited.
“Pada bulan Jun 2010, saya telah dilantik sebagai Ketua Pegawai Eksekutif di Maybank Investment Bank Bhd. dan telah melepaskan kesemua pelantikan saya sebagai eksekutif dan pengarah di dalam Kumpulan Kenanga,” katanya dalam satu kenyataan di sini hari ini.
Artikel tersebut menggunakan maklumat terkandung dalam Pandora Paper iaitu dokumen pendedahan yang diperoleh Pusat Kewartawanan Penyiasatan Antarabangsa (ICIJ).

Menurut Tengku Zafrul, walaupun Malaysiakini telah dimaklumkan pejabatnya mengenai peletakan jawatan itu, portal berkenaan tetap menerbitkan artikel tersebut.
“Artikel itu membabitkan nama saya dengan memberi gambaran bahawa saya masih mempunyai kaitan dengan Capital Investment (Labuan) Limited, walhal ia adalah sebahagian daripada Kumpulan Kenanga.
“Saya telah merujuk perkara ini kepada peguam saya untuk mendapatkan nasihat lanjut dan tindakan susulan yang sewajarnya,” katanya. – K! ONLINE


Ebit Lew muncul selepas lama menyepi
Oleh NUR HUDA MUSA

4 Oktober 2021, 5:43 pm
PETALING JAYA – Selepas beberapa hari menyepi, pendakwah bebas, Ebit Lew akhirnya membuat kemunculan di laman Facebooknya hari ini dengan memuat naik sekeping gambar bersama kapsyen ‘Segala Puji bagi Allah’.
Kemunculan Ebit itu dibuat selepas kali terakhir beliau mengemaskini hantaran di platform media sosialnya pada 22 September lalu.
Tinjauan di ruang komen mendapati, rata-rata pengguna media sosial melahirkan rasa teruja serta mendoakan agar urusan pendakwah bebas itu dipermudahkan.
Malah, netizen juga menyifatkan tindakan Ebit mendiamkan diri merupakan satu langkah yang bagus bagi mengelak kontroversi yang melibatkan dirinya semakin menjadi-jadi.
“Diam itu lebih baik, orang yang hebat akan diuji ustaz. Semoga Allah tunjukkan kebenaran, itu yang selalu sis buat .. InsyaALLAH,” kata Lyza.
“Ustaz jaga diri ya, jangan sedih, banyak lagi insan yang memerlukan pertolongan ustaz. Semoga tuhan melindungi ustaz sekeluarga,” kata Jada Muni.

“Semoga ustaz terus istiqamah dalam pembangunan dakwah, kebajikan dan syiar islam.. Abaikan segala fitnah jahat.. semoga Allah SWT permudahkan urusan ustaz. Barakallah..,” kata Syuhaidie.
Pada 19 Ogos lalu, Ebit dipanggil polis untuk dirakam keterangan berhubung penyebaran video gangguan seksual dikaitkan dengan pendakwah berkenaan.
Bagaimanapun, Ebit ketika ditemui media sebaik selesai memberi keterangan mendakwa dakwaan itu berunsur fitnah kejam ke atas dirinya.
Khamis lalu, Ebit dan isterinya sekali lagi dipanggil polis untuk membantu siasatan membabitkan kes sama.- K! ONLINE.


Ahli politik henti tuding jari isu Istana Raja Muda
Oleh SHAMSUL KAMAL AMARUDIN

4 Oktober 2021, 5:03 pm
TELUK INTAN – Sekretariat Pemuliharaan Khazanah Teluk Intan meminta ahli politik berhenti menuding jari, salah menyalah dan cuba menjadi wira dalam isu tapak Istana Raja Muda Perak di sini, sebaliknya perlu lebih jujur dan ikhlas dalam menyelesaikan isu tersebut.
Pengarahnya, Amir Khusyairi Mohamad Tanusi berkata, khazanah dan warisan tanahair bukanlah sesuatu yang boleh dijadikan bahan permainan, sebaliknya sebarang langkah dan cadangan untuk pembangunan sekalipun mesti dilakukan dengan cara lebih telus serta luar daripada kebiasaan.
Menurut beliau, pihak sekretariat tersebut sangat mengharapkan pandangan serta usaha lebih ikhlas dan telus daripada kepimpinan kerajaan negeri.
“Hentikanlah bermain politik, tuding menuding dan salah menyalah ataupun cubaan untuk bersikap melindungi diri daripada kesalahan atau kesilapan yang telah dilakukan.
“Cukup-cukuplah cubaan meraih sokongan rakyat dan sekarang mahu menjadi wira pula,” katanya dalam kenyataannya di sini hari ini. -K! ONLINE


Wang jualan kuih 11 bulan penuh satu tong
Oleh KOSMO!

4 Oktober 2021, 5:36 pm
JAKARTA – Seorang peniaga kuih di Indonesia menjadi tular kerana berkongsi video yang memaparkan wang simpanannya hasil daripada jualan selama 11 bulan telah terkumpul menjadi 167 juta rupiah (RM48,838), lapor laman berita Suara.com kelmarin.
Berdasarkan video yang dimuat naik di TikTok, lelaki yang dikenali sebagai Eril itu menunjukkan wang simpanannya yang disimpan di dalam sebuah baldi.
“Alhamdulillah, kira-kira 11 bulan menabung, akhirnya saya dapat mengira wang ini di hadapan kedua-dua ibu bapa,” katanya.
Berdasarkan beberapa keping gambar yang dimuat naik sebelum ini, Eril menunjukkan dia sedang menggoreng kuih dalam kuantiti yang banyak dengan menggunakan peralatan memasak tradisional.
Bagaimanapun menurut lelaki itu, dari semasa ke semasa, dia menyimpan wang hasil jualannya dan mampu membeli sebuah kedai hasil usaha titik peluhnya.
Perkongsian Eril menjadi tular dengan ramai netizen mengakui berasa terinspirasi dengan usahanya itu.

“Meremang bulu roma saya melihatnya. Hebat dan mantap. Semoga terus memberikan inspirasi,” kata seorang netizen.
“Semoga terus diberkati. Saya juga teringin untuk mendapat hasil daripada sikap menabung seperti itu,” komen seorang lagi. – Agensi


Pengasuh dijel, denda abai bayi 11 bulan
Oleh NUZULSHAM SHAMSUDDIN

4 Oktober 2021, 4:44 pm
KUALA LUMPUR – Akibat mengabaikan seorang bayi lelaki berusia 11 bulan sehingga patah tulang belakang badan tahun lalu membawa padah apabila dia dipenjara setahun dan denda RM10,000 oleh Mahkamah Sesyen di sini hari ini.
Hakim Mahyon Talib menjatuhkan hukuman penjara dan denda itu terhadap Azlina Lizawati Ahmad Tarmizi, 37, selepas wanita itu menukar kepada pengakuan bersalah pada sebutan sebutan semula kes itu.
Mahkamah turut memerintahkan hukuman penjara itu bermula dari tarikh jatuh hukum hari ini dan penjara dua bulan lagi sekiranya jumlah denda itu gagal dibayar.
Selain itu tertuduh turut diperintah bon berkelakukan baik dengan cagaran RM5,000 selama tiga tahun dan perlu menjalani khidmat masyarakat dengan Jabatan Kebajikan Masyarakat (JKM) berjumlah 180 jam.
Mengikut pertuduhan, wanita itu didakwa wanita itu didakwa sebagai pengasuh telah melalukan pengabaian terhadap seorang bayi lelaki berusia 11 bulan sehingga menyebabkan kecederaan terhadap bayi itu tersebut iaitu patah tulang belakang.
Kesalahan itu dilakukan di sebuah rumah di Desa Tun Hussein Onn, Jalan Jelatek di sini antara pukul 7 pagi hingga 10 pagi pada 23 Julai 2020 yang didakwa mengikut Seksyen 31(1)(a) Akta Kanak-kanak 2001.

Hukuman bagi seksyen itu memperuntukkan denda maksimum RM50,000 atau penjara maksimum 20 tahun atau kedua-duanya sekali.
Terdahulu Timbalan Pendakwa Raya Nurul Shahieza Md. Hazaid memohon mahkamah mengenakan hukuman berat dengan mengambil kira kecederaan serius yang dialami mangsa.
“Tertuduh merupakan pengasuh yang tidak berdaftar dengan JKM dan tidak mempunyai sebarang sijil atau kelayakan bagi pendidikan awal kanak-kanak.
“Peningkatan kes-kes penderaan, pengabaian dan penganiayaan kanak-kanak oleh pengasuh di Malaysia jelas menunjukkan hukuman berat perlu diberikan sebagai pengajaran buat tertuduh dan masyarakat,” katanya.
Bagaimanapun tertuduh yang diwakili peguam Raihanah Abd Razak dari Yayasan Bantuan Guaman Kebangsaan (YBGK) memohon mahkamah mengenakan hukuman ringan dengan alasan tertuduh telah mengaku bersalah pada peringkat awal kes.
“Tertuduh merupakan ibu kepada tiga orang anak yang masih kecil yang mana anak bongsunya baru berusia lima bulan dan kes ini merupakan kesalahan pertama tertuduh,” kata peguam itu. -K!ONLINE


Tetap waspada walaupun telah lengkap vaksin
Oleh ABDUL RASHID ABDUL RAHMAN

4 Oktober 2021, 4:28 pm
KUANTAN – Seramai 7,295 orang pelajar tingkatan enam dan murid berkeperluan khas memulakan sesi persekolahan secara bersemuka hari ini.
Pengerusi Jawatankuasa Hal Ehwal Agama Islam dan Pendidikan Negeri, Datuk Seri Syed Ibrahim Syed Ahmad berkata, daripada jumlah itu, seramai 2,488 melibatkan pelajar tingkatan enam semester dua manakala seramai 4,807 melibatkan murid berkeperluan khas.
“Saya mengucapkan selamat kembali ke sekolah dan saya menasihatkan pelajar jangan terlalu ghairah dan sentiasa berhati-hati begitu juga ibu bapa bersama-sama memelihara dan memastikan prosedur operasi standard (SOP) anak-anak.
“Guru-guru juga mestilah sentiasa meneliti SOP yang ditetapkan dapat dijaga dan dilaksanakan dengan baik semoga semuanya selamat,” katanya di sini hari ini.
Menurut Syed Ibrahim, pembelajaran bersemuka hari ini melibatkan seramai 2,352 pelajar tingkatan enam kelas kemanusiaan dan 136 daripada kelas sains manakala bagi murid bekeperluan khas melibatkan 2,809 murid sekolah rendah dan 1,998 pelajar sekolah menengah.
Dalam pada itu beliau berkata, bagi mencegah penularan wabak Covid-19 ini semua kumpulan sasar ini perlu dipastikan mengambil vaksin dan menjaga segala SOP yang ditetapkan.

“Waktu hadir dan kembali dari sekolah adalah saat kritikal yang mana semua yang terlibat wajib berhati-hati dan semuga semuanya dipelihara Allah,” ujarnya.
Sementara itu seorang pelajar, Muhammad Arfan Salehudin,19, berkata, dia amat teruja ke sekolah untuk pembelajaran secara bersemuka hari ini setelah sekian lama belajar secara pengajaran dan pembelajaran di rumah (PdPR).
Dia yang bersekolah di tingkatan enam Sekolah Menengah Kebangsaan Temin di Jerantut berkata, walaupun telah menerima suntikan lengkap vaksin dia tetap berhati-hati dan mengikut SOP ditetapkan bagi mengelak penularan wabak Covid-19.
“Saya tidak sabar menanti hari ini dan saya bangun awal bersiap ke sekolah untuk bertemu dengan rakan-rakan seterusnya belajar secara bersemuka dengan guru agar saya boleh bertanyakan soalan subjek yang kurang jelas,” ujarnya. -K! ONLINE


Baucar RM1.5 juta galak pelancongan Johor
Oleh MOHAMAD FAIZAL HASHIM

4 Oktober 2021, 3:57 pm
JOHOR BAHRU – Kerajaan negeri menawarkan pemberian baucar dengan nilai keseluruhan RM1.5 juta kepada pelancong ke negeri ini sebagai galakan memacu sektor pelancongan Johor susulan peralihan Fasa Dua Pelan Pemulihan Negara (PPN) bermula 24 September lalu.
Menteri Besar, Datuk Hasni Mohammad berkata, baucar itu ditawarkan dalam bentuk potongan harga bagi produk pelancongan tertentu menerusi program yang diadakan termasuk Virtual Majestic Johor Week 2021.
Beliau berkata, pelancong domestik boleh memperoleh baucar berkenaan melalui aplikasi Johor Tourism Interchange (JTI) mulai 10 Oktober ini.
“Pemberian baucar ini secara tak langsung dapat menggalakkan kunjungan pelancong domestik termasuk dari luar Johor pada tahun depan.
“Sektor pelancongan merupakan sektor penting yang menjadi penyumbang kepada pertumbuhan ekonomi negeri. Kempen Johor Virtual Majestic 2021 ini membolehkan Johor mengetengahkan produk pelancongan dalam bentuk yang lebih terkini.
“Mengambil kira ketika negara berdepan pandemik Covid-19, banyak perkara yang perlu dilakukan termasuk mengikut pengedaran semasa,” katanya pada sidang media selepas merasmikan Johor Tourism Interchange (JTI) dan Virtual Majestic Johor Week, di sini hari ini. -K! ONLINE


Borhanuddin disiasat berhubung hantaran berbaur perkauman
Oleh MOHD AZLI ADLAN

4 Oktober 2021, 4:23 pm
KUALA TERENGGANU – Naib Ketua Parti Pribumi Bersatu Malaysia (Bersatu) Pasir Puteh, Borhanuddin Che Rahim tetap akan disiasat berhubung kenyataannya berbaur perkauman terhadap pemain badminton perseorangan wanita negara, S.Kisona biar pun sudah meminta maaf.
Menteri Dalam Negeri, Datuk Seri Hamzah Zainuddin berkata, siasatan akan dilakukan mengikut Seksyen 504 Kanun Keseksaan dan Seksyen 233 Akta Suruhanjaya Komunikasi dan Multimedia 1998.
“Sudah ada laporan (terhadap Borhanuddin) telah dibuat di balai polis seluruh negara dan polis akan menyiasat.
“Saya berasa amat dukacita apabila seorang pemimpin politik (Borhanuddin) bercakap tentang perkauman dan saya menasihatkan yang lain supaya jangan melakukan perkara (perkauman) seperti ini,” katanya katanya selepas menyempurnakan majlis pecah tanah kompleks baharu Ibu Pejabat Polis Kontinjen Terengganu di sini hari ini.
Kosmo! semalam melaporkan Borhanuddin memohon maaf kepada seluruh rakyat Malaysia berhubung status di Facebook berbaur perkauman terhadap pemain badminton perseorangan wanita negara, S.Kisona yang mendapat kecaman ramai.
Terdahulu, tular di media sosial hantaran berbaur perkauman yang ditulis pemilik akaun Facebook, Borhan Che Rahim terhadap Kisona selepas pemain perseorangan wanita negara itu tewas di tangan pemain Jepun pada aksi separuh akhir Piala Sudirman di Finland pada kelmarin.

Begitupun, Hamzah yang juga Setiausaha Agung Bersatu memberitahu,isu melibatkan Borhanuddin dianggap selesai bagi peringkat parti politiknya apabila dia sudah meminta maaf dan sanggup meletakkan jawatannya sebagai Naib Ketua Bersatu Bahagian Pasir Puteh.
Jelas beliau, tindakan Borhanuddin memohon maaf dan meletakkan jawatan amat dihargai dan ia menunjukkan dia sudah sedar dengan kesilapan dan tanggungjawabnya sebagai pemimpin. – K! ONLINE


Akad nikah dengan kehadiran fizikal dibenarkan di Selangor
Oleh NORHAYATI YAHAYA

4 Oktober 2021, 3:47 pm
SHAH ALAM – Upacara akad nikah dengan kehadiran fizikal dibenarkan di adakan di masjid dan surau di seluruh Selangor, bermula hari ini.
Jabatan Agama Islam Selangor (JAIS) berkata, bagaimanapun jumlah kehadiran fizikal di antara pihak terlibat adalah terhad mengikut lokasi dengan upacara itu boleh dilaksanakan setiap hari.
Menurutnya, ini termasuk hanya tiga orang iaitu pengantin lelaki, pengantin perempuan dan wali sahaja sekiranya diadakan di JAIS atau Pejabat Agama Islam Daerah (PAID).
“Bagi akad nikah di masjid dan surau kebenaran solat Jumaat pula membenarkan pengantin lelaki, pengantin perempuan, wali dan tiga orang lain yang ditentukan pihak berkenaan.
“Individu lain termasuk jurugambar tidak dibenarkan hadir,” katanya menerusi kenyataan di laman Facebook rasminya.
JAIS memberitahu, kebenaran ini juga tertakluk kepada syarat lain iaitu pihak-pihak terbabit telah lengkap menerima dua dos suntikan vaksin dan melepasi hari ke-14 tarikh suntikan dos kedua bagi Pfizer, AstraZeneca dan Sinovac.

Manakala bagi vaksin Johnson & Johnson dan CanSino adalah melepasi hari ke-28. -K! ONLINE


LRA Bukit Tampoi henti tugas sementara akibat pencemaran Sungai Balak
Oleh MOHD YUNUS YAKKUB

4 Oktober 2021, 4:25 pm
SHAH ALAM – Pencemaran akibat pelepasan efluen berminyak melibatkan sebuah premis kilang yang menghasilkan pelbagai jenis bahan roti di Kampung Baru Balakong mengakibatkan henti tugas sementara Loji Rawatan Air (LRA) Bukit Tampoi dekat sini, semalam.
Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli Selangor, Hee Loy Sian berkata, henti tugas itu dilakukan bermula pukul 12 tengah malam tadi bagi mengelakkan impak lebih teruk kepada LRA tersebut.
“Bagaimanapun tiada gangguan bekalan air kepada pengguna sepanjang henti tugas tersebut dengan LRA Bukit Tampoi telah beroperasi semula pukul 9 pagi tadi.
“Siasatan awal pihak LUAS mendapati, terdapat bau minyak masak dikesan di Sungai Balak. Jarak dari lokasi pencemaran ke muka sauk LRA Semenyih 2 adalah 16kilometer (km), LRA Bukit Tampoi (24.5km) dan LRA Labohan Dagang (36km),” katanya dalam kenyataan hari ini.
Jelas beliau, LUAS kemudiannya telah melakukan inisiatif pencegahan dengan meletakkan dua unit oil boom dan 50 unit oil pad bagi mencegah kemasukan efluen minyak ke Sungai Balak.
“Pensampelan di tiga lokasi berbeza telah dilaksanakan oleh LUAS yang melibatkan lokasi insiden, lokasi di sebelum aliran dan selepas aliran dan telah dihantar ke Jabatan Kimia untuk analisa.

“Walau bagaimanapun, pensampelan ujian bau yang dijalankan oleh LUAS pada Sungai Langat pukul 7 pagi di Jambatan Kampung Teras Jernang selain LRA Bukit Tampoi setengah jam kemudian mencatatkan bacaan sifar ton dan aliran sungai dalam keadaan normal,” katanya.
Mengulas lanjut, Loy Sian berkata, Majlis Perbandaran Kajang telah mengeluarkan kompaun di bawah kesalahan mengalirkan efluen minyak ke sistem saliran awam sebelum di rawat dan menggantung lesen premis terbabit sehingga kerja-kerja pembaikan dijalankan oleh kilang tersebut.
“LUAS pula telah mengeluarkan Surat Arahan di bawah Seksyen 121(1), Enakmen LUAS 1999 kepada premis terbabit untuk melaksanakan tindakan pembersihan dan pemuliharaan segera di Sungai Balak dan Sungai Langat.
“Sementara JAS telah melaksanakan penahanan Operasi Kelengkapan (POK) terhadap kilang di bawah Akta Kualiti Alam Sekeliling, 1974 bagi menghentikan pencemaran serta-merta,” katanya.
Terdahulu, Kosmo! melaporkan sebuah kilang berasaskan makanan di Balakong dekat sini sekali lagi ‘ditangkap’ melakukan jenayah cemar dengan melepaskan sisa minyak berwarna kuning ke Sungai Balak dekat sini, semalam. -K!ONLINE


CPF Melaka rampas Ivermectin haram bernilai lebih RM8,000
Oleh DIYANATUL ATIQAH ZAKARYA

4 Oktober 2021, 4:03 pm
MELAKA – Jabatan Kesihatan Negeri (JKN) Melaka melalui Cawangan Penguatkuasaan Farmasi (CPF) menyerbu tujuh premis termasuk klinik dan merampas produk Ivermectin tidak berdaftar berjumlah lebih RM8,000, sehingga bulan lalu.
Pengerusi Jawatankuasa Kesihatan dan Anti Dadah Negeri, Datuk Rahmad Mariman berkata, hasil pemantauan dan risikan,(CPF) negeri telah melakukan serbuan di klinik, farmasi serta perniagaan dalam talian yang dikesan menjual produk terbabit.
Katanya, setakat 10 September lalu, nilai keseluruhan rampasan produk Ivermectin yang direkodkan mencecah RM8,240.
“Sehingga kini tiada produk Ivermectin yang diluluskan pendaftarannya untuk kegunaan manusia atau untuk rawatan dan pencegahan Covid-19.
“Sehubungan itu JKN melalui pasukan CPF telah melakukan serbuan melibatkan tujuh premis yang dikenal pasti menjual produk ini dan sehingga 10 September lalu nilai rampasan dibuat mencecah RM8,240,” katanya dalam satu kenyataan akhbar dikeluarkan di sini, hari ini. -K! ONLINE


Dua beranak ditahan dera amah
Oleh MOHD YUNUS YAKKUB

4 Oktober 2021, 4:08 pm
KLANG – Dua beranak ditahan selepas dipercayai mendera seorang amah warga India di sekitar daerah ini, semalam.
Kedua-dua suspek berusia 28 dan 49 tahun itu ditahan kira-kira pukul 7 malam.
Ketua Polis Daerah Klang Utara, Asisten Komisioner S. Vijaya Rao berkata, ini susulan laporan polis diterima daripada seorang petugas pertubuhan kerajaan (NGO) pada hari sama berhubung aktiviti penderaan terhadap amah berusia 26 tahun.
Katanya, amah tersebut ditemui petugas berusia 40an itu di kaki lima Pejabat Pos Klang pukul 8 malam pada 19 September lalu.
“Mangsa dikatakan berjaya melarikan diri dari rumah tersebut sebelum dihantar oleh orang tidak dikenali sehingga ke pejabat pos tersebut.
“Berdasarkan semakan mendapati mangsa telah bekerja di rumah majikannya sebagai amah selama 19 bulan,” katanya dalam kenyataan hari ini.

Kata beliau, siasatan awal mendapati mangsa telah dipukul dengan wayar seterika di bahagian peha kaki di hadapan oleh anak majikannya.
Tambah Vijaya Rao, mangsa juga tidak dibayar gaji sebanyak RM1,200 daripada majikannya lebih setahun.
Jelas beliau, kedua-dua suspek kini direman selama empat hari dengan kes disiasat mengikut Seksyen 12 Akta Antipemerdagangan Manusia dan Penyeludupan Migran 2007.
“Mangsa yang diselamatkan itu kini ditempatkan di Rumah Perlindungan wanita Damansara selama 21 hari untuk kertas siasatan dilengkapkan polis,” katanya. -K!ONLINE


Kompleks baharu IPK Terengganu siap tiga tahun lagi
Oleh MOHD AZLI ADLAN

4 Oktober 2021, 3:54 pm
KUALA TERENGGANU – Ibu Pejabat Polis Kontinjen (IPK) Terengganu bakal menerima kompleks baharu yang dijangka siap sepenuhnya pada tahun 2024.
Ketua Polis Negara, Datuk Seri Acryl Sani Abdullah Sani berkata, kompleks baharu terdiri daripada bangunan sembilan tingkat dan beberapa kemudahan lain termasuk dewan serbaguna akan dibina di tapak asal IPK Terengganu seluas kira-kira
2.05 hektar.
Beliau berkata, kos pembangunan semula IPK Terengganu berkenaan menelan belanja kira-kira RM104 juta.
“Ia akan menggantikan IPK Terengganu yang telah digunakan sejak tahun 1937 iaitu 84 tahun dahulu.
“Bangunan sedia ada sudah tidak lagi sesuai kerana mengalami masalah pendawaian elektrik yang membawa risiko kebakaran selain ruang pejabatnya tidak lagi berupaya menampung keperluan perjawatan semasa,” katanya ketika menghadiri majlis pecah tanah IPK Terengganu di sini hari ini.
Majlis pecah tanah yang disempurnakan Menteri Dalam Negeri, Datuk Seri Hamzah Zainuddin turut dihadiri Ketua Polis Terengganu, Datuk Rohaimi Md. Isa.

Acryl Sani berkata, kompleks baharu IPK Terengganu berkenaan dikekalkan di tapak asal kerana ia terletak di lokasi strategik iaitu tengah-tengah bandar raya ini.
Jelas beliau, pembangunan semula IPK Terengganu itu mencerminkan keprihatinan kerajaan kepada Polis Diraja Malaysia. – K! ONLINE


Lelaki maut jatuh tingkat 14
Oleh MOHD RIDZAUDDIN ROSLAN

4 Oktober 2021, 4:36 pm
KUALA LUMPUR – Seorang lelaki maut selepas terjatuh daripada tingkat 14 sebuah pangsapuri di Bandar Tasik Selatan di sini hari ini.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya menerima panggilan daripada orang awam memaklumkan tentang kejadian kira-kira pukul 11.10 pagi tadi.
“Bertindak atas maklumat, sepasukan anggota dari Balai Polis Sungai Besi telah pergi ke lokasi kejadian dan menemui mangsa dalam keadaan terbaring di kawasan tempat letak motosikal pangsapuri berkenaan.
“Hasil siasatan awal yang dilakukan, isteri si mati memaklumkan bahawa lelaki berkenaan merupakan seorang pesakit mental dan masih menerima rawatan psikiatri di Hospital Kuala Lumpur,” katanya dalam kenyataan hari ini.
Menurut Muhammad Idzam, siasatan berhubung kejadian akan diteruskan bagi mengetahui punca kejadian dan bagaimana si mati boleh terjatuh daripada tingkat 14 pangsapuri berkenaan.
“Orang ramai yang mempunyai sebarang maklumat berhubung kejadian diminta untuk menyalurkannya dengan menghubungi Ketua Polis Balai Polis Sungai Besi, Inspektor Muhammad Sallehuddin Drahaman di talian 03-9058 2222,” ujar beliau. – K! ONLINE


Pertama kali hantar pengasuh, anak ada kesan lebam
5 Oktober 2021, 8:53 pm
GOMBAK – Seorang bayi perempuan berusia 7 bulan mempunyai kesan lebam pada bahagian muka selepas berada di bawah penjagaan pengasuh di Taman Selayang Jaya di sini pada Jumaat lalu.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya telah menerima maklumat berhubung kejadian pada Jumaat lalu pukul 6.30 petang di kaunter aduan Balai Polis Selayang.
“Ibu mangsa yang berusia 40 tahun telah memaklumkan terdapat kesan lebam kemerahan pada bahagian muka, pipi, telinga dan paha sebelah kiri anak perempuannya yang berusia 7 bulan.
“Siasatan awal mendapati, mangsa telah dihantar ke rumah pengasuh tersebut buat pertama kali pada Jumaat lalu pukul 9 pagi dan telah diambil semula oleh ibu mangsa pada pukul 4.30 petang hari yang sama,” katanya dalam satu kenyataan di sini hari ini.
Mengulas lanjut, semasa berada di rumahnya, ibu mangsa mendapati terdapat kesan lebam pada anggota badan mangsa.
“Pemeriksaan pegawai perubatan mendapati, mangsa mengalami ‘soft tissue injuries’ pada paha dan bahagian muka sebelah kiri. Mangsa telah menerima rawatan pesakit luar di Hospital Selayang.

“Polis juga telah mengambil keterangan suspek iaitu seorang wanita tempatan berusia 60 tahun bagi membantu siasatan dan kes masih di peringkat siasatan,” jelasnya.
Kes disiasat di bawah Seksyen 31(1)(a) Akta Kanak-Kanak 2001 kerana pengabaian kanak-kanak. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PH Melaka rujuk mahkamah kerajaan caretaker
Oleh DIYANATUL ATIQAH ZAKARYA

5 Oktober 2021, 10:44 pm
MELAKA – Pakatan Harapan (PH) Melaka mempersoalkan kewajaran pelantikan Datuk Seri Sulaiman Md. Ali sebagai caretaker Ketua Menteri dan akan merujuk kepada mahkamah bagi memastikan keabsahan pengumuman keputusan itu.
Pengerusinya, Adly Zahari berkata, tugas pentadbiran kerajaan negeri itu sepatutnya dipertanggungjawabkan kepada Setiausaha Kerajaan Negeri sehingga Ketua Menteri baharu dilantik.
“Perkara itu juga selari dengan apa yang berlaku pada 2 Mac 2020.
“PH Melaka akan merujuk kepada mahkamah bagi memastikan keabsahan “caretaker government” sepertimana yang diumumkan oleh Speaker Dewan Undangan Negeri (DUN), Datuk Seri Ab. Rauf Yusoh,” katanya dalam satu kenyataan dikeluarkannya hari ini.
Semalam empat ADUN iaitu Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu) mengumumkan menarik sokongan terhadap kerajaan negeri pimpinan Sulaiman.
Ab. Rauf pada petang tadi mengumumkan pembubaran Dewan Undangan Negeri (DUN) Melaka, di Seri Negeri selepas dipersetujui Yang Dipertua Negeri, Tun Mohd. Ali Mohd. Rustam dan pentadbiran kerajaan negeri akan berjalan seperti biasa diurus oleh kerajaan caretaker pimpinan Sulaiman sehingga pilihan raya diadakan kelak.

Dalam pada itu, Adly turut menyifatkan permohonan Sulaiman kepada Mohd. Ali untuk membubarkan DUN Melaka adalah langkah tidak bertanggungjawab.
“PH berpandangan bahawa permohonan Sulaiman itu mempamerkan sikap beliau yang tidak bertanggungjawab kerana rakyat masih lagi bergelut dengan pandemik Covid-19, malah pilihan raya negeri (PRN) Sarawak telah ditangguhkan atas alasan yang sama,” katanya. – K! ONLINE


Laman web Covidnow penanda aras perkongsian KKM
Oleh KOSMO!

5 Oktober 2021, 8:42 pm
Oleh PETAH WAZZAN ISKANDAR
PUTRAJAYA – Kementerian Kesihatan (KKM) akan menjadikan laman web, https://covidnow.moh.gov.my sebagai penanda aras bagi perkongsian data penyakit lain pada masa akan datang.
Ketua Penolong Pengarah Kanan, Bahagian Kawalan Penyakit KKM, Dr. A. Maheshwara Rao berkata, buat masa ini, web terbabit menjadi tempat perkongsian semua data berkaitan Covid-19 yang boleh dibaca dan dianalisis sekali gus menjadi saluran penting kepada semua kerana ia dari KKM.
“Melihat kejayaan web terbabit, ia menjadi penanda aras kepada KKM. Perkara seumpama ini sangat penting kerana melalui data yang lengkap, kami sebagai doktor boleh menganalisisnya bagi mencari jalan penyelesaian yang terbaik.
“Sebelum ini data Covid-19 dikongsikan secara konvensional melalui kenyataan media Ketua Pengarah Kesihatan, Tan Sri Dr. Noor Hisham Abdullah tetapi kita menyedari, semua data itu perlu bersifat mampan yang boleh dikongsikan secara meluas,” katanya hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


LZS sumbang gajet kepada 7,000 pelajar asnaf, mualaf
Oleh ISKANDAR SHAH MOHAMED

5 Oktober 2021, 8:46 pm
SHAH ALAM – Lembaga Zakat Selangor (LZS) mengagihkan sumbangan tablet dan data internet bernilai keseluruhan RM6juta kepada 7,000 pelajar asnaf fakir, miskin dan mualaf di negeri ini.
Ketua Pegawai Eksekutif LZS, Saifulyazan M. Yusop berkata, semua penerima itu terdiri daripada pelajar yang bakal menduduki peperiksaan Sijil Pelajaran Malaysia (SPM) dengan peruntukan agihan menerusi inisiatif Zakat Selangor Peduli (ZSP).
“Pemilihan itu dilakukan melalui semakan silang dengan pangkalan data Lembaga Peperiksaan Malaysia (LPM) bagi mengenal pasti pelajar berkenaan.
“Mereka menerima sebuah tablet bersama data internet RM30 sebulan yang akan dikreditkan ke akaun bank ketua keluarga asnaf atau menggunakan kaedah V-Cash (baucar tunai),” katanya kepada di sini hari ini.
Simbolik majlis penyerahan itu disempurnakan Tengku Permaisuri Selangor, Tengku Permaisuri Norashikin di Istana Bukit Kayangan di sini, hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pesakit Covid-19 lahirkan anak ketika koma
Oleh KOSMO!

5 Oktober 2021, 9:00 pm
LONDON – Seorang wanita terpaksa melahirkan bayinya dalam keadaan koma selepas dijangkiti virus  Covid-19 ketika usia kandungannya  mencecah 28 minggu, lapor akhbar The Sun semalam.
Kelsie Routs, 23, yang tidak menerima vaksin  Covid-19,  dibawa ke hospital selepas mengalami sesak nafas.
Sejurus tiba di hospital, dia diberikan bantuan ventilator dengan kadar oksigen paling tinggi.
Pasukan perubatan kemudiannya membuat keputusan bahawa dia perlu ‘ditidurkan’ bagi memberi peluang kepada tubuhnya untuk pulih.
Ketika berada dalam keadaan koma, Routs terpaksa menjalani pembedahan bagi mengeluarkan bayinya yang ketika itu seberat kira-kira 1.3 kilogram.
Wanita itu yang hanya sedar selepas tujuh hari koma berkata, pengalaman tersebut adalah sesuatu yang menakjubkan.

“Saya berasa terkejut kerana sebaik sahaja tersedar daripada koma, bayi saya telah pun dilahirkan. Saya memahami bahawa doktor mahu menyelamatkan bayi ini dan saya masih terkejut dengan keadaan ini.
“Kami berasa amat gembira dan akan kembali sebagai sebuah keluarga bersama bayi ini. Ia bagaikan satu keajaiban,” ujarnya.
Bayi yang diberi nama Kobe itu perlu dipantau rapi oleh pihak hospital selama lebih 40 hari sebelum dia disahkan sihat untuk dibawa pulang.
“Kobe ialah seorang pejuang yang hebat dan dia akan terus membesar tanpa memandang ke belakang,” kata Routs. – AGENSI


King Coco dambakan lelaki ‘gentleman’, tolak yang berpangkat
Oleh HANISAH SELAMAT

5 Oktober 2021, 8:10 pm
PETALING JAYA – Pensohor media sosial popular, King Coco yang kini bergelar ibu tunggal mengakui lebih tertarik kepada lelaki ‘gentleman’ atau budiman berbanding lelaki kaya atau berpangkat jika terbuka hati untuk berkahwin sekali lagi.
Katanya, dia lebih selesa menjadi kekasih kepada lelaki sederhana, bukan dalam kalangan mereka yang berpangkat atau mempunyai gelaran darjat tertentu.
“Yang bukan datuk, yang bukan tan sri. Tak nak yang kaya, biasa-biasa saja. Handsome (kacak) okeylah. Tak nak yang handsome sangat.
“Sedap-sedap saya lihat okey dah. Yang penting wajib gentleman (budiman),” katanya ketika menjawab soalan peminat menerusi Insta Story.
Terdahulu, King Coco atau nama sebenarnya, Marshaira Ismail, 23, mengesahkan sudah bercerai dengan suaminya, Azrin Anas Abdul Shukor yang dikahwini pada 1 Januari 2017.
Bagaimanapun, wanita yang menonjol dengan imej seksi dan pelat Inggeris itu tidak mendedahkan tarikh perpisahan mereka.

Hasil perkahwinan itu, pasangan tersebut dikurniakan dua cahaya mata lelaki, Putra Kyle Mateen dan Putra Muhammad Haqeem.
Selain terkenal dengan gaya percakapan ala ‘Mat Salih’ dan mengakui mempunyai darah pelbagai campuran, King Coco mencetuskan kontroversi apabila dituduh sebagai perampas suami orang.
Selepas menyepi daripada industri hiburan, namanya ‘naik’ semula apabila netizen cuba memadankannya dengan penyanyi rap, Caprice kerana serasi dengan pelat serupa.
Malah sejak usahawan sensasi itu mengadakan pertemuan dengannya baru-baru ini, usikan terhadap mereka semakin rancak sehingga kedua-duanya dipanggil sebagai ‘Cocorice’ iaitu hasil gabungan nama Coco dan Caprice